Khalid Al-Walid Si Pedang ALLAH

Pemuda gagah yang menggegarkan dunia ini lahir pada 592 Masihi dan salah seorang daripada sahabat Rasulullah. Lahir di kalangan Bani Quraisy, yang sememangnya memusuhi perjuangan nabi, Khalid seolah-olah mewarisi semangat itu daripada Bani Quraisy.

Ketika Pertempuran Uhud antara tentera Islam dan kafir Quraisy menyaksikan bagaimana Khalid sudah mula menunjukkan potensi untuk menjadi seorang panglima dan jeneral perang yang hebat. Khalid Al-Walid memeluk Islam selepas Perjanjian Hudaibiyah menyaksikan bagaimana seorang panglima perang yang bakal menempa nama sebagai antara jeneral perang yang tidak pernah kalah dalam peperangan sebaris dengan Alexander The Great dan Genghis Khan.

Gelaran Pedang ALLAH

Pertempuran Mut’ah menyaksikan bagaimana Khaldi Al-Walid menempa nama gelaran “Pedang ALLAH” yang diberikan junjungan besar Rasulullah kepada Khalid. Ada sebuah kisah hebat yang harus dijadikan pendoman oleh kita semua.

Rasulullah S.A.W telah menghantar utusan ke pemerintah Syria yang ketika itu menjadi naungan kepada Empayar Rom. Namun, ketika dalam perjalanan utusan tersebut telah dibunuh oleh ketuak puak Arab Ghassanid yang memerintah Syria dan ini telah melanggar peraturan di dalam peperangan di mana seorang utusan adlaah dilarang untuk dibunuh.

Untuk menuntut kembali di atas apa yang berlaku, maka dikisahkan 3000 orang askar Islam telah disusun oleh Rasulullah untuk menuntut kembali apa yang dilakukan oleh puak arab Ghassanid. Mereka adalah Zaid bin Harithah, Ja’afar bin Abu Thalid dan Abdullah bin Rawahah. Jika Zaid telah syahid, maka Jaafar akan mengambil alih daripadanya, dan begitu juga jika Jafar syahid, maka Abdullah akan mengambil alih daripada Jaafar jawatan jeneral perang.

Ditakdirkan bahawa tentera Islam harus berdepan dengan 300, 000 orang tentera Rom ketika dalam perjalanan dan tiga orang jeneral perang ini telah syahid ketika pertempuran. Maka, ditakdirkan bahawa Khalid Al-Walid untuk mengambil peranan menjadi jeneral perang.

Tugas Khalid yang baru adalah bagaimana dia membawa  ketumbukan tentera 3000 orang itu kekal hidup melawan 300, 000 orang tentera Rom. Maka, di sinilah dunia mula mengenali betapa Khalid adalah seorang jeneral perang yang tersangat genius.

Khalid menggunakan kelebihan askar yang kecil untuk menggerakkan askarnya ke merata tempat, sekadar terlibat dalam pertempuran kecil dan mengelakkan pertempuran besar.  Betapa insenti pertempuran itu membuatkan 9 pedang yang digunakan oleh Khalid dalam pertempuran itu patah dan menggunakan pedang terakhirnya untuk kekal bernyawa.

Menyedari bahawa tentera Islam bukan tandingan untuk bertempur dengan 300, 000 orang tentera Rom, maka Khalid telah merencanakan sebuah strategi yang sangat bijak. Pada suatu malam setelah lama bertempur, maka Khalid membuat keputusan untuk menukarkan posisi askar-askarnya.

Mengubah formasi dan posisi barisan ketenteraan, dengan barisan hadapan diletakkan di belakang, sayap kanan diletakkan sebelah kiri dan sebaliknya. Kemudian bahagian hadapan itu diminta untuk memegang bendera baru.

Berkat strategi ini memberikan kemenangan moral kepada tentera Islam, apabila tentera Rom begitu takut dan terkejut melihat ‘barisan baru’ tentera Islam seolah-olah seperti tentera Islam mendapat bantuan daripada Madinah. Disebabkan perbezaan pendapat sesama mereka, tentera Rom saling bertelagah dan bertempur sesama sendiri.

Pada akhirnya, Khalid telah mengarahkan tenteranya menggerakan kuda di tempat setempat beberapa kali untuk menghasilkan debu yang banyak seolah-olah meninggalkan perspesi bahawa tentera bantuan daripada Madinah dalam jumlah yang tidak terhitung banyaknya baru sahaja tiba.Ini telah membuatkan tentera Rom lari dan memberi ruang kepada Khalid untuk membawa 3000 orang tenteranya kembali ke Madinah. Berkat daripada peritsiwa itu, maka Khalid digelar PEDANG ALLAH oleh junjungan besar Rasulullah S.A.W.

Ekpedisi Ketenteraan Khalid Al-Walid

Khalid Al-Walid kemudiannya diberi kepercayaan oleh Khalifah Abu Bakar dalam menjadi pemimpin kepada kebanyakannya ekpedisi ketenteraan di bawah tentera Islam. Antara ekpedisi ketenteraan yang diamanahkan kepada Khalid Al-Walid adalah memerangi nabi palsu Musaylimah.

Pertempuran Yamana dalam Perang Ridda dicatatkan antara pertempuran tersengit yang pernah dihadapi oleh Khalid Al-Walid. Berbekalkan 13, 000 orang askar, Khalid terpaksa berdepan dengan 40, 000 orang askar Musaylimah. Tentera Islam hampir sahaja tewas di tangan Musailimah namun kebijaksanaan Khalid merencanakan strategi sekali lagi menyelamatkan keadaan.

Pertempuran Yamana bukan pengakhiran kisah heroik Khalid Al-Walid dalam peperangan. Seterusnya, Selepas kejayaan menawan Iraq, maka Abu Bakar pun mula merencanakan untuk menyerang Syria yang berada di bawah naungan empayar Rom. Terdapat dua laluan untuk ke Syria daripada Iraq. Pertama melalui Daumatul Jandal dan laluan yang lain pula melalui Mesopotamia dengan meluntasi Ar Raqqah, wilayah yang sekarang berada di dalam negara Syria.

Namun, kebijaksanaan Khalid adalah tidak mengambil dua laluan ini berdasarkan sebab pertama di mana melalui Daumatul Jandal akan mengambil tempoh dua minggu untuk sampai ke Syria manakala kalau melalui Ar-Raqqah, tentera Rom berjaga di situ. Konflik dengan askar Rom ini akan menjadi nanah kepada battalion askar Islam kerana jumlah mereka mengatasi jumlah askar Islam sebenarnya dan tentera Islam ketika memang memerlukan bantuan.

Maka, Khalid telah memilih jalan pendek untuk ke Syria dengan melalui jalan pasir yang terik memancar panasnya. Masih segar tercatat bagaimana tingginya semangat para pemburu syahid sehingga sanggup tidak meminum air selama dua hari menempuh padang pasir sebelum mereka menemui sebuah oasis. Taktik yang dipilih oleh Khalid ini akhirnya membuahkan hasil apabila tentera Islam masuk ke dalam Syria dari laluan yang langsung tidak terfikir oleh askar Rom.

Sawa, Arak dan Tadmur adalah bandar-bandar Rom di  Syria yang jatuh ke tangan Khalid ketika awal maranya tentera Islam ke dalam Empayar Rom. Selepas itu, Khalid Al-Walid membawa askarnya memasuki Damsyik melalui Uqab. Beberapa siri peperangan dengan bandar-bandar dan kerajaan kecil yang terpaksa menjadi anjing Rom ketika itu dihadapi oleh Khalid A-Walid sehinggakan pada 30 Julai 634 Masihi, kita menyaksikan bagaimana idea dan taktikal Khalid Al-Walid berjaya mengalahkan 90, 000 orang askar Rom di Pertempuran Ajnadayn.

Kekalahan Rom di Ajnadyn membawa kepada penawanan Damsyik di bawah tentera Islam. Selepas 30 hari pengepungan Damsyik, akhirnya tarikh 18 September 634 Masihi menyaksikan bahawa Damsyik akhirnya jatuh ke tangan orang Islam walaupun beberapa siri peperangan seperti Pertempuran Sanita A-Uqab dan Pertempuran Maraj Al-Debaj menyusul selepas itu.

Tidak cukup dengan itu, ketika zaman pemerintahan Umar, kita dapat menyaksikan bagaimana sebuah lagi pertempuran mengukir nama Khalid dalam sejarah. Pertempuran Yarmuk yang terkenal itu menyaksikan bagaimana Khalid menjadi seorang panglima yang digeruni.

Pertempuran Yarmuk yang berlaku pada 15-20 Ogos 636 Masihi menyaksikan bagaimana Khalid Al-Walid memimpin 20 000 orang tentera Islam menggempur 150, 000 orang tentera Rom. Theodore Trithyrius adalah orang yang menjadi jeneral perang kepada askar Rom.

Pertempuran Yarmuk berlaku selama 5 hari di mana menyaksikan bagaimana setiap hari yang berbeza, Khalid mengadaptasikan taktikal perang yang juga berbeza dalam menewaskan kekuatan dan keutuhan tentera Rom yang sebelum ini terkenal dengan kehebatan mereka sejak zaman berzaman.

Perginya Seorang Pejuang

Khalid Al-Walid sedang gering di atas katil. Khalid sambil ditemani oleh seorang sahabatnya dan ketika itu, Khalid bertanyakan soalan yang ditunggu lamanya.

“Lebih daripada ratusan perang aku hadapi. Kenapakah tidak aku syahid dan mati di tengah medan perang dan kenapakah aku mati di atas katil? Aku rindukan syahid di tengah medan perang.”

“Tidak Khalid!” tutur sahabat Khalid itu membuatkan kening Khalid terangkat. Mata sahabatnya itu ditenung dalam oleh Khalid, cuba mencari keikhlasan di sebalik tuturannya.

“Kenapa wahai sahabatku?” tanya Khalid dalam nada suara yang lemah. Usianya ketika itu sudah mencecah 58 tahun dan bukan sedikit musuh mati di tangannya, bukan sikit perang dihadapinya.

“Kau kena tahu Khalid bila junjungan besar nabi kita, Muhammad S.A.W memberikan gelaran “Pedang ALLAH” untuk kau Khalid, dan andaikata kau dibunuh oleh musuh ALLAH, ia sekaligus bermaksud bahawa pedang ALLAH telah dirosakkan oleh musuhnya. ALLAH tidak akan membenarkan perkara itu.”

RUJUKAN: Akram, Agha Ibrahim. (2004). The Sword of Allah: Khalid bin al-Waleed – His Life and Campaigns. Oxford University Press


Wabak Black D*eath Menghidupkan Semula Bahasa Inggeris

Tahukah anda, pada pertengahan tahun 1300an merupakan masa yang sangat mencabar untuk penduduk Asia dan Eropah. Mana tidaknya, sejenis masalah telah menular dengan jayanya di kawasan sana. Masalah yang dimaksudkan adalah Black D3ath.

Black D3ath adalah masalah yang melanda dunia Asia dan Eropah. Ianya bermula dari peta moden China pada awal tahun 1340an sebelum merebak ke India, Parsi, Syria, Mesir dan Eropah pada bulan Oktober tahun 1347 Masihi.

Di Eropah, Black D3ath bermula dari sebuah kapal yang berlabuh di Pelabuhan Messina di Sicilia. Orang ramai yang berada di kapal berkenaan terkejut dengan penemuan kebanyakan kelasi. Kelasi tersebut pergi buat selama-lamanya dalam keadaan fizikal yang menyayat hati.

Badan kelasi yang masih hidup pula dipenuhi oleh bisul berwarna hitam serta mengeluarkan darah dan nanah. Mereka mengalami demam, menggigil, muntah, cirit-birit, kesakitan yang melampau sebelum “morti”. Untuk pengetahuan semua, “morti” membawa maksud “pergi untuk selama-lamanya” dalam Bahasa Sicilia.

Tindakan pihak berkuasa Sicilia untuk menghalau kapal tersebut dari pelabuhannya tidak lagi mampu menyelamatkan mereka daripada masalah Black D3ath yang melanda benua Eropah. Walhal, tahun-tahun sebelumnya penduduk Eropah telah mendengar khabar tentang masalah yang berlaku di kawasan Laluan Sutera.

Black D3ath bukan sahaja mer4gut 20 juta yakni sepertiga penduduk benua Eropah pada masa itu. Kewujudan bahasa-bahasa tertentu di benua tersebut juga mengalami kesannya. Persoalannya, bahasa apakah yang menerima kesannya akibat Black D3ath?

BAHASA PERANCIS

Bahasa berkenaan bukanlah yang segelintir kita pelajari di mana-mana institusi pendidikan. Bahasa Perancis yang kita pelajari adalah berdasarkan “loghat” Paris ataupun nama asalnya, Parisien [pa.ʁi.zjɛ̃]. Bahasa Perancis yang dimaksudkan adalah Bahasa Norman Perancis ataupun nama asalnya, “Normaund”.

Penaklukan Norman ke atas England pada tahun 1066 Masihi telah mengubah bahasa rasmi kawasan tersebut kepada Bahasa Perancis. Bahasa Perancis digunakan dalam bidang perundangan dan kenegaraan. Bahasa ini dianggap berprestij di sana manakala kebanyakan yang lain dianggap keji.

Sehingga separuh daripada keseluruhan penduduk England pergi buat selama-lamanya akibat Black D3ath. Ramai daripada golongan atasan menerima nasib tersebut di sana. Golongan Atasan tersebut menjadikan Bahasa Perancis sebagai bahasa ibundanya.BAHASA INGGERIS

Ketika England di bawah kekuasaan Norman, Anglo-Saxon dan Keltik masih berterusan menggunakan bahasa masing-masing. Bagi Norman, mereka dianggap sebagai hina. Penghinaan tersebut berlangsung selama beratus-ratus tahun.

Sebahagian golongan hina tersebut mempunyai daya ketahanan diri yang lebih tinggi dalam melawan masalah Black D3ath. Pekerjaan yang sukar dalam pertanian memungkinkan terhasilnya daya berkenaan. Kemudiannya, Bahasa Inggeris pula mendominasi Perancis dan Keltik di England.

Bahasa Inggeris dijadikan sebagai bahasa rasmi di England. Bahasa tersebut digunakan secara meluas dalam segala sudut. Walaubagaimanapun, Inggeris Pasca-Norman adalah berbeza dengan Pra-Norman. Mereka beralih daripada “Inggeris Kuno (Ænglisc)” kepada “Inggeris Tengah (Englisch)”.

PERALIHAN BUNYI VOKAL BESAR

Peralihan Bunyi Vokal Besar ataupun “Great Vowel Shift” adalah suatu siri perubahan bunyi dalam Bahasa Inggeris. Perubahan tersebut berlaku dari tahun 1350 sehingga 1700 Masihi.

Ketika Black D3ath menjamah England, penutur Bahasa Inggeris dan keluarganya berusaha sedaya upaya untuk melarikan diri daripada pergi untuk selama-lamanya. Ketika lari, mereka barangkali bertemu dengan komuniti Inggeris yang lain.

Untuk merapatkan jurang masalah bahasa, mereka mengubah sebutan vokal ke arah lebih piawai. Antaranya adalah, bunyi [eː] berubah menjadi [iː]. Sebagai contohnya, perkataan “meet” yang bermaksud “jumpa” telah berubah daripada sebutan [meːt] kepada [miːt].

Peralihan tersebut melahirkan fasa baharu iaitu Bahasa Inggeris Moden (English). Penjajah British membawa “English” ke seluruh dunia termasuk Tanah Melayu ketika zaman zaman kegemilangannya dalam penjajahan. Pada masa kini, “English” yang diambil daripada piawaian “loghat” selatan England itu sedang dipelajari orang di seluruh dunia.

BAHASA LATIN

Selain Bahasa Perancis Norman (Normand), Bahasa Latin ataupun “LINGVA LATINA” juga adalah bahasa yang berprestij di England. Bahasa tersebut digunakan dalam pelbagai tempat seperti gereja sekolah dan lain-lain. Sayangnya tidak semua penduduk bawahan tahu berbahasa Latin.

Kedatangan Black D3ath mer4gut sebahagian besar pendita dan penutur bahasa Latin. Seperti Normand, pengguna LINGVA LATINA juga menjunam dengan jayanya. Justeru, Bahasa Inggeris mengambil alih sebagai bahasa berprestij.

Golongan yang berpendidikan Latin pergi buat selama-lamanya kerana Black D3ath lalu digantikan dengan pengajar tempatan. Pengajar tempatan yang mengajar dalam bahasanya mempercepatkan lagi pemergian Bahasa Latin.

AKHIR KATA

Kesimpulannya, itu adalah antara kesan Black D3ath kepada bahasa di Eropah. Dengan izin Allah SWT melalui Black D3ath, pastinya salah seorang pemenang tidak akan dapat memasuki persada dunia. Boleh dikatakan, Bahasa Inggeris adalah antara pemenang di sebalik kemelut yang berlaku pada suatu masa dahulu.

Peringatan untuk diri sendiri juga, “Setiap yang berlaku ada hikmahnya”. Wallahualam.

RUJUKAN:

4 reasons black d3ath wasn’t bad. Dicapai pada 9hb Mac 2020 dari https://historycollection.co/4-reasons-black-d3ath-wasnt-bad/4/

Influences of the Black D3ath on the Great Vowel Shift. Dicapai pada 9hb Mac 2020 dari http://m.fx361.com/news/2019/0412/4948121.html

Did The Black D3ath Give Life To The English Language? Dicapai pada 9hb Mac 2020 dari https://www.bloomsbury-international.com/blog/2016/08/02/did-the-black-d3ath-give-life-to-the-english-language/

Middle Ages: Black D3ath. Dicapai pada 9hb Mac 2020 dari https://www.google.com/amp/s/www.history.com/.amp/topics/middle-ages/black-d3ath


Kebangkitan Bangsa Turki Menguasai Dunia Islam

Artikel ini di tulis berdasarkan pelbagai sumber dan beberapa pandangan peribadi penulis yang di rasakan logik dan sesuai berdasarkan fakta sejarah.

Apabila menyebut bangsa Turki, kebanyakan daripada kita hanya mengetahui mengenai Empayar Kesultanan Turki Uthmaniyyah sahaja yang pernah menjadi penaung kepada dunia Islam. Ramai yang tidak tahu pernah satu masa, penulis berani mengatakan bahawa kira-kira 80% dunia Islam dikuasai oleh bangsa Turki dari pelbagai puak. Selepas kejatuhan bangsa Arab, bangsa Turki yang mengambil alih kuasa politik umat Islam daripada bangsa Arab, manakala dari segi ilmu pengetahuan, bangsa Parsi yang mendominasi dunia ilmuwan Islam hingga jatuhnya Tanah Parsi ke tangan puak Syiah.

1. Pengenalan

Bangsa Turki dipercayai berasal daripada Asia Tengah, iaitu satu kawasan yang terkenal dengan kemunculan bangsa-bangsa gasar yang ganas, kejam, dan hebat dalam peperangan seperti puak Xiongnu (atau Hun), Mongol, Manchu, dan lain-lain. Bangsa Turki ada diceritakan dalam manuskrip-manuskrip Cina kuno yang dipercayai mempunyai kaitan dengan puak Xiongnu yang sering menganggu Empayar Cina.

Ahli sejarah telah membahagikan bangsa Turki kepada 6 puak utama iaitu Oghuz, Kipchak, Karluk, Siberia, Chuvash, dan Yakut. Daripada 6 puak tersebut, 3 daripadanya puak yang besar iaitu Oghuz yang lahirnya bangsa Turki di negara Turki sekarang, Azeri (Azerbaijan), Turkmen dan lain-lain. Yang kedua ialah Kipchak, daripada puak Kipchak lahirnya bangsa Kazakh, Kyrgyz, Bashkir, Nogay, dan beberapa puak lagi yang kebanyakannya berwajah Mongol iaitu bermata sepet dan bermuka bulat. Seterusnya ialah puak Karluk yang melahirkan bangsa Uzbek dan Uyghur.

2. Kemunculan bangsa Turki

Untuk rekod, bangsa Turki mula membina empayar pertama pada abad ke-6 masihi iaitu Empayar Gokturk Khagan, yang merupakan empayar daratan Asia Tengah terbesar yang pernah dilihat. Empayar Goktuk di tubuhkan oleh Bumin Khagan yang melancarkan revolusi menentang Kerajaan Mongol Rouran Khagan.

Kedudukan empayar di Asia Tengah menyebabkan Gokturk banyak berperang dengan negeri-negeri jiran seperti Parsi (Dinasti Sasaniyah), Cina (Dinasti Tang), dan Arab (Dinasti Umayyah). Empayar Gokturk kalah ketika bertembung dengan Bani Umayyah pada tahun 713.

Empayar Gokturk bertahan sehingga tahun 744 masihi dan mula berpecah kepada kerajaan-kerajaan kecil sebelum di kuasai sepenuhnya oleh kerajaan Uyghur Khagan yang juga kerajaan bangsa Turki dari puak Uyghur.

3. Kebangkitan bangsa Turki dalam dunia Islam

Selepas kejatuhan Empayar Gokturk, puak Turki membina beberapa kerajaan kecil, salah satunya ialah kerajaan Turgesh Khagan. Kerajaan Bani Umaiyyah kerap berperang dengan Turgesh sehingga Turgesh di kuasai Uyghur.

3.1 Kebangkitan Pertama Bangsa Turki (977-1231)

Ketika era Bani Abbasiyyah, selepas kemenangan dalam Pertempuran Talas 751 menentang Empayar Cina dari Dinasti Tang, kawasan Asia Tengah banyak di kuasai oleh Abbasiyyah, dengan itu ramai hamba-hamba dari wilayah Turki (atau di kenali Turkestan) di serap menjadi tentera kepada kerajaan Abbasiyyah. Bangsa Turki ketika itu terkenal dengan sifat pahlawan sehingga di percayai oleh khalifah untuk dijadikan tentera.

Menjelang abad ke-9 Masihi, banyak wilayah kekuasaan Abbasiyyah mula menuntut kuasa autonomi sehingga kerajaan Abbasiyyah semakin mengecil dan hanya berkuasa ke atas Mesopotamia sahaja. Ketika kejatuhan Abbasiyyah, bangsa Turki dan Parsi mula menguasai pentadbiran kerajaan. Pada tahun 945, bangsa Parsi dari puak Buwayh mula menguasai kerajaan Abbasiyyah dan menjadikan Syiah sebagai agama rasmi kerajaan, khalifah kehilangan kuasa politik dan ketenteraan.

Pada masa yang sama, bangsa Turki mula membina empayar Islam pertama iaitu Dinasti Ghaznawi selepas berjaya membebaskan diri daripada Empayar Parsi Samaniyyah di sebelah timur tanah Parsi dan menakluk Asia Tengah, utara India dan mara ke bumi Parsi melawan kerajaan Bani Buwayh. Selepas kematian Sultan Mahmud Ghaznawi, empayar semakin lemah dan dengan kemunculan kerajaan bangsa Turki yang baru iaitu Empayar Turki Seljuk menyebabkan empayar Ghaznawi tumbang ke tangan Turki Seljuk.

Pada tahun 1055, Turki Seljuk pimpinan Sultan Tughrul Beg berjaya menguasai Baghdad, secara tidak langsung menamatkan kekuasaan puak Parsi bani Buwayh ke atas Khalifah Abbasiyyah. Khalifah Abbasiyyah di letakkan di bawah kuasa Turki Seljuk yang berfahaman Sunni. Sultan kedua Empayar Turki Seljuk iaitu Alp Arslan, dan menterinya Nizam al-Mulk melebarkan empayar ke wilayah Empayar Rom Timur (Byzantine) dan menakluk Anatolia (negara Turki sekarang) selepas kemenangan membanggakan dalam Pertempuran Manzikert 1071.

Kemenangan ke atas Rom Timur membuka jalan kepada penghijrahan besar-besaran bangsa Turki ke wilayah Anatolia dan menjadi salah satu faktor kejatuhan mendadak Empayar Rom Timur. Selepas kematian Sultan Malik Shah pada tahun 1092, empayar Turki Seljuk mula lemah dengan kekalahan memalukan dalam Perang Seljuk-Georgia terutamanya dalam Pertempuran Didgori dan Basian yang menyaksikan lebih 1 juta tentera Turki tewas dalam kedua-dua pertempuran menentang tentera Georgia yang berjumlah hanya kira-kira 100,000 orang.

Selain itu, serangan pihak luar dari Dinasti Turki Khawarizmi, Turki Zengi, dan Kurdi Ayyubi serta serangan tentera Salib menyebabkan Turki Seljuk semakin lemah. Abbasiyyah juga berjaya membebaskan diri daripada Turki Seljuk pada tahun 1157. Pada 1194, Turki Seljuk akhirnya tumbang kepada satu lagi dinasti bangsa Turki iaitu Empayar Turki Khawarizmi. Kebangkitan bangsa Mongol melenyapkan Empayar Khawarizmi pada tahun 1231.

3.2 Kejatuhan Bangsa Arab

Menjelang abad ke-12, hanya Khalifah Abbasiyah dan Khalifah Syiah Fatimiyyah sahaja empayar besar dari bangsa Arab yang menguasai politik dunia Islam. Di sebelah Maghreb dan Iberia di kuasai oleh bangsa Berber, di Timur Tengah, Parsi, Indus, Asia Tengah, dan Utara India di kuasai oleh bangsa Turki. Pada tahun 1171, empayar besar bangsa Arab iaitu Fatimiyyah akhirnya tumbang ke tangan bangsa Kurdi pimpinan Salahuddin al-Ayyubi yang menubuhkan Kesultanan Mesir Dinasti Ayyubiyyah.

Di Utara India, puak Turki yang digelar Mamluk (Mamluk ialah gelaran kepada hamba yang dijadikan tentera oleh kerajaan) menubuhkan Kesultanan Delhi pada tahun 1206. Begitu juga di Mesir, bangsa Turki Mamluk menubuhkan Dinasti Mamluk di Mesir menggantikan Kesultanan Ayyubi. Pada tahun 1258, empayar terakhir bangsa Arab iaitu Abbasiyyah tumbang ke tangan Mongol pimpinan Hulagu Khan, keturunan Bani Abbas mengembalikan semula Khilafah Abbasiyyah di Mesir tetapi di bawah kuasa politik Kerajaan Mamluk Mesir.

Antara abad ke-13 hingga abad ke-15, walaupun bangsa Turki masih berkuasa di dua tempat iaitu di Mesir dan India tapi bangsa Mongol mendominasi dunia Islam ketika itu seperti Dinasti Ilkhan (Timur Tengah dan Parsi), Dinasti Altan Ord atau Golden Horde (Eropah Timur, dan Rusia), dan Chagatai Khan (Asia Tengah).

3.3 Kebangkitan Kedua Bangsa Turki (1421-1707)

Menjelang akhir abad ke-14, bangsa Mongol mula lemah, berpecah belah dan kehilangan kuasa politik. Bangsa Turki mula menunjukkan kebangkitan apabila tertubuhnya Kesultanan Turki Uthmaniyyah yang ditubuhkan oleh Uthman Ertughrul pada tahun 1299 tetapi hanyalah negeri kecil.

Bani Uthmani lahir daripada susur galur Empayar Turki Seljuk, dan penyambungnya iaitu Kesultanan Rom Seljuk yang kemudiannya berpecah menjadi negeri-negeri kecil yang di kenali beylik. Uthmaniyyah mula berkembang ketika era Sultan Murad I (1362-1389) dan Sultan Bayezid I (1389-1402).

Kebangkitan Turki Uthmaniyyah terhalang oleh kebangkitan semula bangsa Mongol pimpinan Amir Timur (atau Timurlenk, Tamerlane) yang menubuhkan Dinasti Timuriyyah (sesetengah pendapat mengatakan Amir Timur juga dari bangsa Turki puak Barlas, keturunan Uzbek sekarang). Amir Timur yang di gelar jelmaan Genghis Khan dan “Sword of Islam” membinasakan Asia Tengah, Parsi, India, Timur Tengah, dan mengalahkan Uthmaniyyah dalam pertempuran Ankara 1402.

Penjarahan kedua bangsa Mongol mengorbankan kira-kira 17 juta nyawa atau kira-kira 5% daripada penduduk dunia. Selepas kemangkatan Sultan Bayezid dalam tahanan Mongol pada tahun 1403, Empayar Uthmaniyyah berpecah dan bangkit semula ketika era Sultan Murad II the Great (1421-1444, 1446-1451). Ketika pemerintahan Sultan Muhammad al-Fatih (di Barat di kenali Mehmed the Conqueror atau Sang Penakluk) 1451-1481, empayar Turki Uthmaniyyah menjadi salah satu empayar terkuat di dunia apabila menamatkan riwayat Tamadun Rom yang berusia 2,206 tahun apabila menakluk kota Konstantinople, ibu kota Empayar Rom Timur yang dulunya di anggap mitos bagi mana-mana kerajaan untuk menundukkan Empayar Rom.

3.3.1 Gunpowder Empire, Tiga Gergasi Dunia (Uthaminyyah, Safawiyyah, dan Mughal)

Menjelang abad ke-16 masihi, bangsa Turki mulai menguasai satu-persatu wilayah Islam dan turut menakluk bahagian Eropah. Pada tahun 1501, Shah Ismail menubuhkan Dinasti Safawiyyah di Iran. Sesetengah sejarawan berpendapat, Shah Ismail dan keturunannya berbangsa Turki Oghuz dari puak Azeri, ada sesetengah membantah, tapi Empayar Safawiyyah lebih dikenali sebagai Empayar Parsi.

Pada tahun 1517, Sultan Selim dari Turki Uthmaniyyah menakluk Mesir daripada Kesultanan Mamluk dan Khilafah Abbasiyyah, secara tidak langsung bekas tanah jajahan Mamluk jatuh ke tangan Turki Uthmaniyyah. Sultan Selim menjadi Khalifah pertama Empayar Turki Uthmaniyyah menggantikan Khalifah Al-Mutawakkil III dari Bani Abbasiyyah.

Pada tahun 1526, susur galur keturunan Empayar Mongol Timuriyyah yang sudah bercampur antara Turki-Mongol-Parsi menubuhkan Empayar Mughal (juga dikenali Gurkaniyyah, gelaran sama untuk empayar Mongol) di utara India. Pada abad ke-16 hingga awal abad ke-18 masihi, ketiga-tiga empayar iaitu Turki Uthmaniyyah, Safawiyyah, dan Mughal menjadi antara empayar terkuat di dunia yang di gelar “gunpowder empire’ kerana menggunakan senjata belerang menundukkan musuh.

Empayar Turki Uthmaniyyah mencapai zaman kemuncak ketika era Sultan Suleiman al-Qanuni “the Magnificent” yang di geruni Eropah. Empayar Safawiyyah di bawah Shahanshan Abbas the Great (1588-1629), manakala Mughal ketika Maharaja Aurangzeb Alamgir “the world conqueror” (1658-1707).

Dari segi geografi, bangsa Turki di bawah Empayar Turki Uthmaniyyah menguasai Laut Mediterranean, Afrika Utara, Balkan, Timur Tengah, dan Anatolia. Empayar Safawiyyah menguasai Tanah Parsi. Manakala Mughal menguasai 90% benua India dan Afghanistan semasa era Maharaja Aurangzeb. Di Asia Tengah juga di kuasai oleh bangsa Turki tetapi hanya kerajaan kecil seperti Kazakh Khan, Khiva Khan, Emiriyyah Bukhara dan lain-lain.

Dengan itu, hanya Maghribi, negeri-negeri Afrika dan Alam Melayu sahaja bahagian dunia Islam yang tidak dikuasai oleh bangsa Turki. Di Alam Melayu, Aceh Darussalam turut menjadi negeri naungan kepada Uthmaniyyah. Walaupun keturunan sebenar Dinasti Safawiyyah tidak jelas, dan Mughal yang sudah bercampur, tetapi darah Turki yang terkenal dengan sifat pahlawan berjaya menaikkan semula sinar Islam ketika bangsa Arab mulai lemah dan alpa dengan kemewahan dunia.

Menjelang akhir abad ke-17 dan awal abad ke-18, ketiga-tiga empayar mengalami kejatuhan. Turki Uthmaniyyah mula merosot sejak kegagalan dalam Pengepungan Vienna 1683, serta kekalahan dalam Perang Besar Turki (1683-1699). Empayar Safawiyyah mula merosot selepas kekalahan dalam Perang Russo-Persian dan kalah kepada Uthmaniyyah. Safawiyyah juga di serang oleh Dinasti Hotaki dan akhirnya dibubarkan oleh Nader Shah (digelar Second Alexander) yang menubuhkan Dinasti Afshari yang juga berbangsa Turki. Empayar Mughal pula merosot secara mendadak selepas kemangkatan Maharaja Aurangzeb pada tahun 1707. Pada 1724, kira-kira 3/4 empayar Mughal kehilangan wilayah.

4. Bangsa Turki sekarang

Sekarang bangsa Turki membentuk beberapa buah negara antaranya Turki, Azerbaijan, Turkmenistan, Uzbekistan, Kazakhstan, dan Kyrgyzstan. Enam buah negara tersebut bertutur dalam bahasa Turki tetapi menggunakan dialek tempatan.

RUJUKAN

Peter Zieme: The Old Turkish Empires in Mongolia. In: Genghis Khan and his heirs. The Empire of the Mongols. Special tape for Exhibition 2005/2006, p. 64

Turkic people, Encyclopædia Britannica, Online Academic Edition, 2010

The Karakalpak Gene Pool (Spencer Wells, 2001); and discussion and conclusions at www.karakalpak.com/genetics.html

“Etienne de la Vaissiere”, Encyclopædia Iranica article:Sogdian Trade Archived 2009-12-20 at the Wayback Machine., 1 December 2004.

Gao Yang, “The Origin of the Turks and the Turkish Khanate”, X. Türk Tarih Kongresi: Ankara 22 – 26 Eylül 1986, Kongreye Sunulan Bildiriler, V. Cilt, Türk Tarih Kurumu, 1991, s. 731. (in English)

Carter V. Findley, The Turks in World History (Oxford University Press, October 2004) ISBN 0-19-517726-6

Encyclopædia Britannica, “Ghaznavid Dynasty”, Online Edition 2007

Princeton, University. “Dhu’l Qa’da 463/ August 1071 The Battle of Malazkirt (Manzikert)”. Retrieved 2007-09-08.

Delhi Sultanate, Encyclopædia Britannica

Anatol Khazanov. Nomads in the Sedentary World. Retrieved 2012-10-20.

“Mamluk | Islamic dynasty”. Encyclopædia Britannica. Retrieved 2015-11-13.

Finkel, Caroline. Osman’s Dream: The Story of the Ottoman Empire, 1300–1923. Basic Books. pp. 2, 7. ISBN 978-0-465-02396-7.

Streusand, Douglas E., Islamic Gunpowder Empires: Ottomans, Safavids, and Mughals (Boulder, Col : Westview Press, 2011) (“Streusand”), p. 135.

Andrew J. Newman, Safavid Iran: Rebirth of a Persian Empire, IB Tauris (March 30, 2006).

“BBC – Religions – Islam: Mughal Empire (1500s, 1600s)”. Retrieved 2017-11-25.


Di Bawah Runtuhan Teotihuacan

Salah satu set filem ke-24 James Bond,Spectre adalah Zocalo,iaitu sebuah dataran yang terkenal di Mexico City. Apakah yang ada di bawah Zocalo?

Apa yang ada di bawah Zocalo adalah sama dengan apa yang ada di bawah Porta De Santiago di Melaka.

Mexico City itu sebenarnya dibina di atas sebuah metropolitan yang lebih tua darinya,iaitu Tenochtitlan, ibukota Empayar Aztec. Tenochtitlan dibina di atas sebuah pulau di Tasik Texcoco,yang mana kini telah kering dan tinggalannya hanya menjadi kawasan berpaya.Tasik ini dikeringkan dalam proses yang panjang untuk membina Mexico City bagi pihak Sepanyol yang menjadikannya sebagai hub bagi kolonialisme ‘New Spain’ di benua Amerika.

Bayangkan,ibukota Aztec ini dibangunkan di atas sebuah pulau yang indah di sebuah tasik semulajadi. Ia ibarat Teotihuacan (ibukota Olmec) dengan piramid-piramid Mesoamerika yang mencakar langit dan bandaraya batu agam,pasar-pasar,rumah ibadat dan istana-istana.

Bernal Díaz del Castillo,salah seorang conquistador di bawah Hernan Costes (yang menakluk empayar Aztec) menyatakan tentang kota ini ketika mereka (askar-askar Sepanyol) mula-mula melihatnya:

“Ketika kami melihat begitu banyak bandar-bandar dan kampung-kampung yang dibina di atas tasik dan bandar-bandar besar yang lain di darat…kami merasa kagum dan berkata bahawa ia adalah sesuatu yang amat indah…apabila melihat bangunan-bangunan seolah-olah menjulang dari dalam tasik, menara-menara dan binaan-binaan,yang semuanya diperbuat dari batu. Malah sebahagian daripada tentera kami juga tertanya-tanya apakah semua ini adalah mimpi? Saya tidak tahu bagaimana untuk menerangkan, melihat perkara yang kami tidak pernah melihat atau mendengarnya atau bermimpi tentangnya selama ini..”

Dataran Zocalo itu dibina di sebuah dataran di hadapan kuil utama Aztec atau dikenali sebagai Templo Mayor. Anda boleh membayangkannya seperti dataran di hadapan Pyramid of the Moon di Teotihuacan di timur laut Mexico City,yang dibina oleh Olmec,satu lagi kaum pribumi Amerika.

Anda boleh membayangkan suasana dan sosio-budaya di Tenochtitlan seperti yang digambarkan dalam filem Apocalypto,yang mana di dalam filem ini ia sebenarnya menggambarkan ibukota Maya (satu lagi kaum pribumi Amerika) seperti Tikal dan Uxmal.

Kesan-kesan kuil utama Aztec itu masih wujud berdekatan Mexico City Cathedral,dan para ahli arkeologi telah menemui plak-plak ukiran dan banyak artifak lain. Jelas para conquistador benar-benar ingin melenyapkannya dengan membina gereja besar itu dan bangunan-bangunan lain. Bayangkan,sejak beratus tahun selepas kejatuhan Tenochtitlan,pihak Sepanyol telah meratakan ibukota Aztec itu sehingga menjadi padang jarak padang tekukur dan membina Mexico City di atasnya dengan standard senibina Sepanyol. Difahamkan, ia dilakukan untuk menghapuskan kononnya ‘order lama’ dan menaikkan simbol kuasa Sepanyol yang baru,sebenarnya untuk menghapuskan apa jua sentimen keagungan empayar Aztek yang mungkin akan membangkitkan nasionalisme di kalangan pribumi Amerika yang terkemudian.

Jika piramid-piramid besar di Tenochtitlan boleh diratakan, tidak hairanlah jika dalam catatan Munsyi Abdullah melaporkan bagaimana pihak British membedil kota-kota lama di sepanjang pantai terutama di kota Melaka,untuk membina standard baru pelan pangkalan British di sini. Ini adalah amalan biasa para penjajah untuk menghapuskan sentimen nasionalisme. Di sana kita sering mendengar cerita-cerita pelik,bagaimana istana-istana lama diroboh dan dibina pula bangunan baru di atasnya.

Sentimen nasionalisme di Tenochtitlan tetap membara, walaupun tertimbus di bawah Mexico City. Ia dilambangkan dengan rusuhan tahun 1692 dengan laungan berbau perkauman:

“Bunuh semua Spaniard (berdarah conquistador lahir di benua Amerika) dan Gachupines (berdarah Sepanyol Eropah) yang makan jagung kita! Kita akan berperang dengan gembira! Tuhan mahu kita habiskan semua Spaniard! Kita tidak peduli jika mati tanpa mengaku apa-apa dosa! Bukankah ini tanah kita?”

~Srikandi


Kajian Saintifik Daun Inai Dalam Bidang Perubatan

Daun inai (Lawsonia inermis) adalah tumbuhan yang digunakan secara tradisional dalam bidang perubatan dan juga kosmetik sejak beribu tahun yang lampau. Pohon inai tumbuh boleh dijumpai dengan mudah di kawasan tropika dan kawasan separa gersang seperti Malaysia, Pakistan, India, Indonesia, Mesir, Afrika, Tunisia, Arab Saudi, Iran, dan Iraq. Pohon inai mempunyai banyak ranting, berbunga, dan juga berbuah, dan boleh tumbuh sehingga ketinggian 2.6 meter. Terdapat 4 jenis warna bunga inai iaitu warna putih, pink, kuning, dan merah ros.

Oleh kerana khasiatnya dalam perubatan, daun inai tercatat dalam Eber Papyrus, iaitu sebuah catatan perubatan Mesir kuno yang bertarikh 1550 SM. Malah dalam hadis sahih juga tercatat penggunaan daun inai untuk tujuan perubatan oleh Rasulullah SAW.

Selaras kemajuan teknologi, para saintis kini melakukan banyak kajian saintifik untuk menentukan apakah bahan aktif yang terdapat dalam daun inai yang berpotensi untuk digunakan dalam bidang perubatan. Kajian saintik terhadap daun inai ini adalah penting untuk menentukan adakah bahan aktif tersebut mempunyai keupayaan menyembuhkan penyakit, dos yang diperlukan untuk bahan aktif tersebut menghasilkan kesan yang dikehendaki, dan untuk mengenal pasti jika daun inai selamat digunakan untuk tujuan perubatan tanpa sebarang kesan sampingan. Semua persoalan ini perlu dijawab sebelum daun inai dapat digunakan sebagai ubat untuk merawat penyakit.

Lawsone, adalah sejenis molekul pewarna dalam daun inai yang dikenalpasti mempunyai potensi dalam bidang perubatan dan para saintis kini giat mengkaji kegunaan lawsone dalam menyembuhkan pelbagai jenis penyakit. Selain daun inai, lawsone (2, hidroksi-1,4-naftakuinon) juga boleh didapati dalam bunga inai dan juga dahan pohon inai, namun kandungannya jauh lebih sedikit berbanding dalam daun inai.

Kebanyakan kajian yang dijalankan ke atas daun inai dan molekul pewarna lawsone, lebih memfokuskan kepada kesan anti-bakteria, anti-fungus, dan keupayaan daun inai untuk menyembuhkan luka. Antara kajian yang telah dijalankan oleh saintis diseluruh dunia adalah seperti berikut:

Walaupun daun inai telah digunakan di seluruh dunia beribu tahun yang lampau, namun kajian saintifik secara mendalam masih kurang berbanding tumbuhan herba lain. Di Malaysia, berbanding tumbuhan herba lain seperti tongkat ali,dan kacip fatimah, kajian saintifik mengenai daun inai masih kurang mendapat tempat.

Daun inai sememangnya sudah sebati dalam kebudayaan melayu di Malaysia dan daun inai juga menggunakan dalam perubatan tradisional melayu. Melihatkan kajian daun inai yang didominasi oleh para saintis luar negara, para saintis di Malaysia seharusnya lebih proaktif dalam mengkaji keupayaan daun inai dalam bidang perubatan dan kegunaan komersil agar potensi daun inai dapat digunakan sepenuhnya.


Kronologi Fenomena Penyebaran Berita Palsu Dalam Sejarah

Ini bukan cerita baru tapi ini juga bukan cerita lama. Ia satu fenomena yang sudah wujud sejak zaman-berzaman. Bahkan masyarakat Melayu juga menyebut satu perumpamaan membabitkan fenomena ini, guruh di langit, air tempayan dicurahkan. Fenomena yang saya maksudkan ialah fenomena berita palsu atau fake news.

Kita anggap fenomena ini kelihatan tidak merbahaya kerana tidak membabitkan diri kita namun, sekiranya ia dibiarkan, ia sebenarnya berpotensi menjadi wabak yang memusnahkan semua yang ada di laluannya.

Definisi berita palsu secara umum menurut pengamal media ialah berita yang mengandungi unsur penipuan. Secara khusus, berita palsu menurut Michael Radutzky, penerbit 60 Minutes ialah berita yang mengandungi unsur penipuan, menarik minat orang ramai dan diterima pada semua peringkat. Bagaimanapun, beliau tidak memasukkan pula cerita-cerita palsu yang dibangkitkan oleh ahli-ahli politik terhadap media untuk komen atau cerita yang mereka tidak suka. Bagi Guy Campanile, seorang lagi penerbit 60 Minutes, berpandangan berita palsu ialah berita yang muncul dari sumber yang tidak diketahui asal-usulnya dan secara umumnya, ia satu penipuan. Campanile turut menegaskan niat dan tujuan penyebaran berita palsu turut memainkan peranan di mana ada sesetengah berita tersebut bersifat satira dan menunjukkan poin yang dibawa, berlebih-lebihan, tidak ada fakta yang tepat dan propaganda.

Bagi mengenali berita palsu dengan lebih terperinci, ia telah dibahagikan kepada beberapa kategori iaitu satira, hubungan palsu, kandungan bersifat melencong atau palsu, kandungan disalahguna untuk pembohongan, dimanipulasi dan bersifat palsu sepenuhnya. Satira tidak dianggap menyusahkan tetapi lebih kepada membodohkan orang lain. Hubungan palsu menyalahgunakan tajuk berita untuk lebih perhatian walaupun isi berita bersifat benar. Kandungan bersifat melencong atau palsu lebih menjurus kepada elemen fitnah dan menyeleweng sumber berita walaupun berita tersebut benar. Kandungan yang disalahguna untuk pembohongan, dimanipulasi dan bersifat palsu ialah berita sebenar tetapi telah diseleweng dengan sumber palsu, dicipta dengan tujuan menipu atau kandungan 100% palsu.

Ramai mengatakan fenomena berita palsu ialah fenomena baru yang wujud. Namun, ia sebenarnya wujud sejak beribu-ribu tahun dahulu. Contoh paling mudah pada zaman purba ialah kempen berita palsu yang dijalankan maharaja pertama Empayar Rom, Augustus ke atas pesaingnya, Mark Antony pada abad pertama Masihi. Belum dicampur lagi riwayat-riwayat maharaja-maharaja seterusnya di mana para penulis Rom menceritakan maklumat-maklumat palsu atau tidak dapat disahkan seperti Caligula dituduh gila dan melakukan sumbang mahram sementara Nero dituduh bermain lyre semasa peristiwa ‘The Great Fire of Rome’. Pada abad ke-15, Shakespeare menulis pelbagai cerita kurang enak tentang musuh-musuh Dinasti Tudor termasuk Richard III yang dituduh sebagai pengecut dan bongkok. Semasa peristiwa Revolusi Amerika, Benjamin Franklin menyebarkan propaganda orang-orang asli Amerika bekerjasama dengan pihak British dengan tujuan menaikkan semangat patriotik orang Amerika terhadap penjajahan British.

Walau apapun alasan yang digunakan untuk menjustifikasikan penggunaan berita palsu, hakikatnya berita palsu tidak menyumbang apa-apa, kecuali merosakkan integriti entiti bernama kebenaran. Saat perkara ini berlaku, integriti kebenaran semakin terhakis dan sukar bagi manusia membezakan yang mana benar dan sebaliknya. Dan ia diburukkan lagi dengan tindakan-tindakan yang dibuat secara terburu-buru tanpa memikirkan akibat dalam jangka pendek dan jangka panjang. Dan bila manusia mengetahui cerita sebenar setelah bertindak, maka terkeluarlah frasa ‘sudah terhantuk, baru terngadah’. Kerana terlalu ikutkan emosi dan mempercayai berita yang disebarkan, sudahnya manusia itu sendiri yang mencipta sendiri kejatuhannya. Contoh paling mudah, seorang pemilik kedai piza di Washington D.C terpaksa menanggung kerugian kerana tindakan seorang lelaki menembak kedainya kerana mendakwa kedai tersebut ialah pusat kegiatan sindiket penculikan kanak-kanak.

Selain mengundang persoalan tentang kesahihan kebenaran, penyebaran cerita palsu sebenarnya menyediakan benih kehancuran sesebuah tamadun. Nampak tidak merbahaya tetapi hakikatnya, fitnah menjadi antara punca kejatuhan kerajaan-kerajaan di dunia dari Rom sehingga Kesultanan Melayu Melaka. Berita palsu menyebabkan manusia saling berbalah antara satu sama lain dan ia sebenarnya menyediakan jalan-jalan ke arah dosa-dosa lain seperti membunuh dan khianat. Dan berita palsu juga menyebabkan manusia tiada lagi rasa empati dan simpati kerana ia sebenarnya menyemarakkan lagi amarah, cemburu dan hasad tak berkesudahan, menjadikan manusia buta hati dan dihantui paranoia tak bertempat. Banyak contoh kita boleh lihat dalam sejarah tetapi saya pilih dua kisah yang saya kira memilukan. Pertama, kisah pembunuhan keluarga Bendahara Seri Maharaja Tun Mutahir angkara onar yang dicetuskan si Kitul dan Raja Mendeliar yang cemburu pengaruh Tun Mutahir dalam istana Melaka. Kedua, hukuman bunuh yang dijatuhkan ke atas Anne Boleyn atas tuduhan zina, sumbang mahram dan khianat di mana tuduhan-tuduhan ini adalah rekaan semata-mata, di mana sesetengah berpandangan ia direka oleh Thomas Cromwell walaupun dinafikan penulis biografi Cromwell.

Bertitik-tolak daripada fenomena ini, International Federation of Library Associations and Institutions (IFLA) menyediakan garis panduan bagaimana nak mengenali fenomena ini. Pertama, semak terlebih dahulu sumber. Kedua, baca melangkaui tajuk berita. Ketiga, semak siapa penulis berita. Keempat, semak sumber sokongan itu sahih atau tidak. Kelima, lihat tarikh penerbitan untuk tentukan ia relevan atau tidak. Keenam, lihat sama ada ia mengandungi unsur jenaka. Ketujuh, lihat apakah ia mempengaruhi pendirian kita dan akhir sekali, rujuk laporan tersebut pada pakar. Al-Quran secara jelas telah menyediakan panduan dalam berhadapan dengan isu ini. Allah berfirman dalam ayat 6, Surah Al-Hujurat tentang kepentingan menyemak sumber sesuatu berita sebelum disebarkan kerana kegagalan kita menyemak sesuatu berita boleh menyebabkan orang lain ditimpa musibah dan kita diselubungi rasa kesal tak berkesudahan. Pendek kata, dengan panduan yang disediakan ini, berita palsu seharusnya tidak lagi menjadi isu tetapi ia akan tetap menjadi isu yang berlarutan sampai bila-bila.

Sebagai konklusi, berita palsu ialah satu fenomena yang harus dibendung sejak dari awal lagi. Sekiranya ia dibiarkan berleluasa, ia akan menjadi barah yang membawa kepada kemusnahan masyarakat. Empayar-empayar silam jatuh kerana fitnah dan cerita palsu, jangan kerana nafsu, kita pula jadi mangsa seterusnya pembunuh ‘senyap’ ini gara-gara mahu popular sekejap!

Sumber:


Kecekalan Za’ba Menghadapi Penjajah

Jika tidak kerana Winstedt, mungkin kita akan dapat lihat banyak lagi khazanah persuratan Melayu hasil usaha yang dilakukan oleh Za’ba, sama ada melalui penulisannya sendiri atau aktiviti penterjemahan yang dilakukannya. Winstedt atau nama sebenarnya Richard Olaf Winstedt merupakan Pengarah Pelajaran Negeri-Negeri Melayu Bersekutu dan Negeri-Negeri Selat (1924–1931), dan sebelum itu beliau bertindak sebagai Penolong Pengarah (1916-1921). Winstedt telah menggunakan pengaruh dan kuasanya pada ketika itu untuk mengenakan pelbagai sekatan dan kerenah birokrasi  terhadap Za’ba.

Za’ba pernah bertugas sebagai guru bahasa Inggeris dan bahasa Melayu di  Malay College Kuala Kangsar(MCKK) (1918-1923) dengan ditawarkan gaji sebanyak $143.00 sebulan. Semasa dalam perkhidmatannya, Za’ba memang terkenal dengan ketajaman penulisannya yang mengkritik orang Melayu, raja-raja Melayu dan kerajaan kolonial British. Ini menyebabkan pihak kolonial British memberi perhatian terhadap kegiatan penulisan Za’ba dan mula mencurigainya. Antara medium untuk Za’ba menyumbangkan artikelnya ialah melalui majalah Pedoman Belia. Za’ba adalah pencetus kepada penerbitan majalah itu melalui sebuah persatuan yang ditubuhkannya sendiri di MCKK, iaitu The Malay College Association. Ketika mencadangkan penubuhan persatuan ini, Za’ba ada menulis mengenai tujuan rancangannya kepada pihak pentadbir MCKK;

“To publish a monthly journal, both English and in Malay, of about twenty pages each, under the name Pedoman Belia..”

Pada waktu yang sama, Za’ba juga menulis rencana di majalah Pengasuh (1918-1922) dengan menggunakan nama pena Patriot, dan akhbar Utusan Melayu (1919-1920). Kecenderungan Za’ba untuk meneruskan kritikan dalam penulisan-penulisannya telah menyebabkan beliau dikenakan tindakan disiplin oleh pihak berkuasa MCKK dengan tidak memberi kenaikan gaji tahunan seperti yang dijanjikan mengikut syarat perkhidmatannya.

Kawalan pihak berkuasa MCKK terhadap Za’ba sangat rapi sehinggakan Guru Besar MCKK telah pergi menggeledah rumah Za’ba untuk menyiasat bahan-bahan bacaan yang terdapat dalam simpanan Za’ba. Beliau mengumpulkan buku, akhbar dan majalah kepunyaan Za’ba serta meneliti isi kandungannya. Lalu berkata; “Ini tidak boleh kau pegang.. Kau dapat fikiran nak melawan kerajaan dari surat-surat khabar macam inilah”

Perkembangan yang sukar dilalui oleh Za’ba di MCKK sebenarnya mempunyai hubungan dengan peranan yang dimainkan oleh Winstedt. Permainan halus Winstedt dalam mengaburi mata Za’ba ketika ini tidak disedarinya. Sejak tahun 1920, Winstedt sering menghubungi Za’ba di MCKK untuk mengetahui dan mengambil ilmu dari Za’ba berkenaan dengan adat dan kepercayaan orang Melayu. Ramai orang tidak tahu, tulisan-tulisan Winstedt yang diterbitkan Journal of Singapore Branch Royal Asiatic Society (JSBRAS) adalah hasil bantuan daripada bahan-bahan yang diberikan oleh Za’ba kepadanya.

Winstedt bijak menunjukkan sikap berkecualinya disebalik kritikan Za’ba terutamanya dalam soal pelajaran. Winstedt mengambil kesempatan terhadap bakat penulisan Za’ba untuk disalurkan kepada isu-isu yang tidak kontroversi walaupun beliau tahu kritikan-kritikan Za’ba terhadap dasar pelajaran British sebelum ini secara tidak langsung telah mencabar kedudukannya sebagai Pengarah Pelajaran.

Za’ba merasai keanehannya dan keganjilannya terhadap sikap Winstedt. Namun atas minat yang tinggi terhadap dunia penulisan, Za’ba telah menyumbangkan beberapa penulisannya dalam JSBRAS. Sikap Winstedt yang cuba mengalihkan fokus Za’ba tidak berhasil apabila Za’ba terus-menerus mengkritik kerajaan Kolonial British. Pada anggapan British, kegiatan Za’ba mendatangkan bahaya kepada kedudukan British di Tanah Melayu. Maka meyedari akan hakikat itu, Winstedt telah melobi pihak berkuasa pelajaran untuk mengeluarkan Za’ba dari MCKK. Pada 24 Mei 1923, Za’ba dikeluarkan dari MCKK, lalu ditukarkan ke Pejabat Penolong Pengarah Pelajaran Negeri-Negeri Melayu dan Negeri-Negeri Selat di Kuala Lumpur.

Za’ba telah ditukarkan ke Sultan Idris Training College (SITC), Tanjong Malim pada 1 April 1924. Za’ba diberikan sebuah rumah di kawasan Maktab kerana beliau telah dilantik dalam perkhidmatan tetap pelajaran dan menerima kenaikan gaji sebanyak $209.00. Namun disebalik kegembiraan Za;ba terhadap perkembangan tersebut, Za’ba tidak berpuas hati dengan bebanan kerja yang harus ditanggung di SITC dan suasana Tanjong Malim yang tidak kondusif padanya ketika itu serta beliau berasa tersisih daripada rakan-rakan seperjuangannya di Kuala Lumpur. Lantas Za’ba mendapat satu idea untuk keluar dari SITC dengan membuat permohonan menyambung pelajaran di luar negara. Kata Za’ba di dalam suratnya kepada Pengetua SITC, O.T. Dussek;

“Knowing that you are one of those zealously devoted to the cause of educations among Malays, I make bold to address this letter to you in the hope you will forward it to the Government… I mean my ambition to go up for further studies in Europe which has never left me ever since I left school in 1916. Had I but the means of going myself, I would have done so long ago”

Ternyata Za’ba terlalu yakin permohonannya akan diterima kerana atas kapasitinya dalam perkhidmatan tetap kerajaan. Za’ba telah menulis surat permohonannya untuk mengambil jurusan undang-undang di Universiti Oxford atau Universiti Cambridged kepada seorang pegawai tinggi kolonial di Kuala Lumpur. Untuk menarik perhatian pegawai tersebut, Za’ba telah melampirkan suratnya kepada O.T Dussek yang didakwa telah menyokong permohonannya.

Sekali lagi, Winstedt telah mengenakan sekatan terhadap Za’ba. Winstedt telah memadamkan cita-cita Za’ba untuk menyambung pengajian ke luar negara. Winstedt menggunakan kuasanya untuk menghalang permohonan tersebut dengan mengatakan “rasa tidak sesuai untuk menyokong”. Dengan kuasa yang ada pada tangan Winstedt, Za’ba tidak mempunyai pilihan lain selain meneruskan kerja-kerja di SITC dan melupakan cita-citanya untuk belajar di eropah. Peristiwa halangan Winstedt kekal dalam ingatan Za’ba sehinggalah beliau bersara. Kata Za’ba di dalam suratnya kepada Mohd. Ali Muhammad;

“Dahulu dalam tahun 1925 Tuan Winstedt telah menghalang ayahanda daripada pergi belajar ke England. Polisi Inggeris masa itu lain! Tapi sekarang Tuhan telah mengubahnya, terpaksa mereka ikut!

Kerajaan British sentiasa mengawasi kegiatan penulisan Za’ba. Di SITC, O.T. Dussek adalah orang yang paling berperanan dalam mengawasi kegiatan penulisan dan penerbitan Za’ba di Pejabat Karang Mengarang SITC. Akan tetapi harus diingatkan bahawa beliau merupakan penolong kepada WInstedt sebagai pegawai kerajaan kolonial British. Maka sudah tentulah segala tindakannya tidak lari daripada pengaruh WInstedt. Ini dapat dilihat daripada tindakan O.T. Dussek menghalang penerbitan “Kamus Bahasa Melayu Za’ba” dan Rahsia Ejaan Jawi. Alasan yang diberikan kononnya penulisan dan penerbitan itu tidak melalui salurannya.

Za;ba berasa kecewa dengan layanan pegawai British terhadapnya, terutamanya Winstedt. Kemuncak kekecewaan Za’ba dapat dilihat dalam peristiwa penolakan syor Za’ba kepada Winstedt untuk menambahkan bilangan kakitangan di Pejabat Karang Mengarang SITC yang disifatkannya terlalu kecil sehingga membebankan kerja. Ini merupakan rentetan daripada apa yang dilihat melalui lawatan Za’ba di Balai Pustaka Indonesia yang dirasakan sesuai untuk dilaksanakan di Pejabat Karang Mengarang SITC. Za’ba mahu kakitangan itu ditambah supaya kejayaan yang ditempa di Balai Pustaka dapat dicontohinya. Namun, sekali lagi syor Za’ba ditolak oleh Winstedt, dengan alasan bahawa kerajaan British lebih cekap daripada kerajaan Belanda dan mereka tidak perlu meniru.

Za’ba terlalu kecewa dengan sikap Winstedt yang sering menolak permohonannya dan sering menjadi batu penghalang kepada cita-citanya. Za’ba menyedari kerja-kerja berat di SITC berterusan sedangkan kakitangannya tidak juga bertambah. Maka, Za’ba tidak lagi selesa berkerja di SITC dan memohon pertukaran kepada Pengetua SITC. Sungguhpun terlalu kecewa, Za’ba cuba menutup kekecewaannya terhadap penolakan Winstedt dengan menyatakan bahawa sebab-sebab pertukaran hanyalah bersifat peribadi, seperti sebab kesihatannya yang semakin merosot dan masalah dua anak perempuannya yang bersekolah di Kuala Lumpur yang menyebabkan beliau terpaksa mempunyai dua rumah serta ingin kembali menjadi guru.

RUJUKAN

Adnan Haji Nawang, 1994. Za’ba Patriot dan Pendeta Melayu. Kuala Lumpur: Yayasan Penataran Ilmu


Armada Laksamana Cheng Ho: Bandar Bergerak Atas Laut

Bayangkan ratusan kapal berlayar di lautan dengan kain layar berwarna merah yang diperbuat daripada sutera. Dan yang mengetuai kapal-kapal ini ialah kapal-kapal besar dengan setiap kapal lebih besar daripada padang bola sepak. Inilah Angkatan Laut Dinasti Ming yang diketuai laksamana mereka yang terkenal, Zheng He atau Cheng Ho.

ARMADA LAUT DINASTI MING

Angkatan laut ini bukan sekadar membawa kekayaan China yang tidak dapat dibayangkan ke tanah asing. Sebaliknya, ini juga merupakan cara China menunjukkan kedudukannya sebagai sebuah kuasa besar termasuk menewaskan ancaman lanun dan mengangkat pemimpin tempatan sebagai raja.

Pada tahun 1368, Dinasti Ming mula bertapak selepas berjaya menamatkan pemerintahan Dinasti Yuan atau Mongol di China selama hampir seabad. Pemerintah pertama dinasti iaitu Maharaja Hongwu memerintah selama 30 tahun dengan era pemerintahannya disifatkan sebagai makmur dan aman.

Bagaimanapun, selepas kemangkatan baginda pada tahun 1398, tindakan penggantinya Maharaja Jiangwen cuba menyingkirkan ayahanda-ayahanda saudaranya termasuk Zhu Di mencetuskan Pemberontakan Jingnan. Pemberontakan itu berlangsung selama tiga tahun dan hanya berakhir Jiangwen ditewaskan oleh ayahanda saudaranya di Nanjing. Nanjing kemudiannya dibakar termasuk istana diraja dan menyaksikan ramai orang terbunuh termasuk baginda sendiri.

Zhu Di kemudiannya menaiki takhta sebagai maharaja ketiga Ming dengan menggunakan gelaran Yongle yang bermaksud kegembiraan yang berkekalan. Begitupun, baginda juga seorang yang bercita-cita tinggi dan pasti mahu melebarkan pengaruh Dinasti Ming ke wilayah-wilayah lain. Buktinya, Yongle mengarahkan Annam diilhak dan turut mengetuai sendiri ekspedisi ketenteraan ke utara China bagi mengekang an.ca.man golongan Mongol.

Tetapi baginda tidak mahu berhenti di situ saja. Yongle mahukan semua negara di setiap arah mata angin mengiktiraf kedudukan China sebagai kuasa besar dan berada di bawah pengaruh ekonomi kerajaan itu. Projek ini diserahkan kepada salah seorang orang kepercayaan baginda iaitu Cheng Ho.

Beliau dilahirkan pada tahun 1371 di wilayah Yunnan dengan nama asalnya ialah Ma He. Ramai sejarawan percaya bapanya merupakan seorang pegawai rendah kerajaan semasa Dinasti Yuan berkuasa dengan moyangnya mempunyai darah Parsi. Dan menariknya, Cheng Ho merupakan seorang Muslim dan mengamalkan ajaran agama semasa hayatnya.

Semasa Dinasti Ming mula bangkit, salah satu wilayah yang jatuh ke tangan mereka ialah Yunnan dengan bapanya terbunuh dalam se.ra.ngan. Cheng Ho kemudiannya ditawan pada usia muda di mana beliau selepas itu dikasi dan diletakkan sebagai pegawai yang berkhidmat di bawah Zhu Di.

Apabila Pemberontakan Jingnan meletus, Cheng Ho bertarung dengan berani di medan pertempuran bagi menjayakan usaha tuannya mendapatkan takhta Dinasti Ming. Atas sebab itulah, bagi mengenang jasanya yang tidak ternilai itu, Yongle menukar namanya daripada Ma He kepada Zheng He. Nama Zheng dipilih sempena nama kuda perang kegemaran baginda.

Bagi membentuk angkatan laut yang dimahukan Yongle, sebuah dok kering yang besar dibina di Nanjing. Di sini, tiga buah kapal besar yang dikelaskan sebagai kapal harta karun dibina dengan panjang setiap kapal ialah 450 kaki dan 200 kaki lebar. Ini menjadikan kapal-kapal ini jauh lebih besar daripada kapal-kapal ekspedisi yang digunakan pelayar Christopher Columbus semasa berlayar ke benua Amerika.

Kapal-kapal ini turut mempunyai bahagian kedap air pada badan kapal sekaligus memastikan sekiranya kapal bocor, ia hanya berlaku pada satu bahagian saja. Ia digelar kapal harta karun kerana membawa banyak khazanah berharga seperti emas, sutera, barangan porselin dan perak. Khazanah-khazanah ini selalunya dibawa sebagai hadiah kepada pemerintah-pemerintah asing setiap kali angkatan laut pimpinan Cheng Ho ini berlabuh. Sebagai tukaran, pemerintah-pemerintah ini bersedia membayar ufti kepada pihak Ming.

Terdapat 62 buah kapal harta karun dan ia mengambil masa tiga tahun untuk menyiapkan semua kapal. Kapal harta karun ini turut disokong oleh 190 kapal-kapal yang lebih kecil yang berperanan sebagai kapal bekalan. Anak kapal terdiri daripada ramai orang dari pelbagai bidang seperti pembuat kain layar, tukang masak, doktor, tukang kayu, tentera dan diplomat. Melihat kepada angkatan laut Ming ini, tidak hairanlah ramai menggelarnya sebagai bandaraya terapung.

Pada musim panas 1405, ekspedisi yang dinantikan Yongle itu bermula. Sebelum berlayar, semua krew membuat persembahan dan sembahyang kepada Mazu, dewi pelindung kelasi mengikut kepercayaan masyarakat China. Malah, idea penyembahan dewi ini turut disebarkan Cheng Ho setiap kali mereka berlabuh.

Dari Nanjing, ekspedisi menyusuri Sungai Yangtze sebelum tiba di Liujagang untuk bergabung dengan baki kapal ekspedisi lain. Menjelang Disember, musim monsun timur laut membawa angkatan laut Ming ke Qui Nhon di Vietnam sebelum menuju ke Melaka dan Sumatera merentasi Selat Melaka dan tiba di Teluk Bengal.

Tidak seperti pelayar-pelayar Eropah, Cheng Ho memilih berlayar mengikut kawasan yang sudah diketahui oleh pihak China. Di sebalik itu, beliau menggunakan pelbagai cara untuk mengetahui arah pelayarannya. Kompas magnetik digunakan untuk menentukan lokasinya dengan kemenyan yang diba.k.ar perlahan sebagai pengukur jarak dan masa.

Mereka juga bertuah kerana mempunyai akses kepada carta-carta laut yang terperinci. Ini sekaligus membolehkan mereka membaca altitud bintang-bintang utama semasa berlayar mengikut latitud tertentu. Dari Teluk Bengal, angkatan ini berpusing mengelilingi Sri Lanka sebelum tiba di Kozhikode (nama lain untuk Calicut), India.

Di Calicut, kehadiran mereka disambut meriah oleh pemerintah dan penduduk tempatan. Dengan kekuatan krew seramai 27,000 orang dan bilangan kapal yang banyak, pemerintah Samutiri di situ menyangka mereka datang dengan niat jahat. Tetapi semua keraguan itu hilang apabila rombongan Cheng Ho membawa pelbagai hadiah berharga seperti sutera dan porselin kepada baginda. Sebagai tukaran, kerajaan itu mengurniakan batu-batu berharga, batu karang dan lada hitam kepada rombongan Dinasti Ming.

Selepas setengah tahun di Kozhikode, angkatan laut Ming mula bergerak pulang sambil membawa pelbagai hadiah dari pelbagai kerajaan dan duta-duta asing termasuk dari Melaka. Bagaimanapun, Cheng Ho diberitahu laluan mereka ke Selat Melaka akan berdepan kesukaran berikutan aktiviti la.n.un yang diketuai seorang la.n.un China bernama Chen Zuyi.

Bagi mengakali pihak lawan, angkatan laut Ming mengumpan mereka masuk ke dalam perangkap sebelum pertem.pu.ran berlaku. Dalam pertem.pu.ran berkenaan, pihak Ming yang menggunakan serbuk letupan dan bom api ke atas pihak lanun. Ini mengakibatkan 10 buah kapal mereka karam dengan tujuh lagi berjaya ditawan. Sementara Zuyi pula berjaya dicekup mereka selepas diburu selama beberapa bulan.

Rombongan ini pulang ke China pada tahun 1407. Mereka bukan saja membawa pelbagai khazanah berharga malah memperkenalkan duta-duta asing yang berminat menjalinkan hubungan dengan China. Bagi Zuyi pula, disebabkan statusnya sebagai lanun, dia dihukum mati di Nanjing.

Seterusnya, pencapaian armada ini dapat dilihat menerusi ekspedisi ketiga mereka dari 1409 hingga 1411. Seperti dua ekspedisi pelayaran pertama, mereka merentasi Selat Melaka dan singgah di setiap pelabuhan untuk berdagang dan bertukar hadiah dengan pemerintah tempatan.

Di Melaka, Cheng Ho diberitahu bahawa kesultanan negeri itu bersedia menjadikan Melaka sebagai negeri yang dinaungi oleh China. Permintaan itu dibuat oleh pengasas dan pemerintah pertama Melaka, Parameswara. Baginda tahu dengan menerima naungan China, dua kerajaan yang mengan.c.am Melaka iaitu Siam dan Majapahit tidak akan berani mengapa-apakan kerajaannya.

Tawaran Melaka disambut dengan tangan terbuka oleh rombongan Dinasti Ming diketuai Cheng Ho. Selepas bertukar hadiah dan barang dagangan, armada laut Ming meneruskan pelayaran ke Sri Lanka. Bagaimanapun, ketibaannya di situ tidak disambut baik oleh kerajaan Kotte yang diketuai oleh Raja Alakesvara.

Baginda melihat rombongan orang Ming ini sebagai orang asing yang cuba mencuri khazanah berharga orang Buddha Sri Lanka iaitu Gigi Buddha. Alekesvara bukan saja enggan membayar sebarang ufti kepada rombongan ini tetapi turut mengusir mereka keluar dari Sri Lanka. Ini memaksa armada laut Ming berlayar ke Kozhikode dengan Cheng Ho merancang tindak balas terhadap pemerintah Kotte itu.

Dalam pelayaran pulang, mereka singgah di Sri Lanka dan melancarkan se.ra.ngan terhadap pihak Kotte. Pada awalnya, pihak Kotte cuba mengumpan mereka mara lebih jauh ke darat dengan harapan membiarkan kapal-kapal mereka menjadi sasaran mudah mereka. Bagaimanapun, tanggapan mereka meleset sama sekali.

Ini kerana dalam kegelojohan mereka memburu harta yang ada di kapal-kapal Ming, kota mereka berjaya ditawan oleh Cheng Ho dan 2,000 ten.te.ranya. Pihak Kotte cuba menawan semula kota itu tetapi gagal. Dan lebih mengagumkan, Cheng Ho dan angkatannya berjaya melepaskan diri dan membawa bersama Alekesvara sebagai tawanan untuk dibawa pulang ke China.

Selepas mendengar laporan yang dibuat oleh beliau, Maharaja Yongle memilih untuk melepaskan Alekesvara. Bagaimanapun, baginda turut mengangkat Parakramabahu VI sebagai pemerintah baru Kotte selepas mendapat saranan daripada duta-duta Sinhala. Sebagai menghargai jasa baginda mengangkatnya sebagai raja, Parakramabahu VI bersetuju membayar ufti kepada Dinasti Ming.

Untuk ekspedisi keempat, Cheng Ho diarah mengetuai pelayaran melangkaui Calicut dan berlayar ke Teluk Parsi. Apabila mereka tiba di Hormuz, ketibaan mereka disambut baik oleh pemerintah tempatan. Khazanah yang dibawa rombongan Ming ditukar dengan batu-batu berharga, permaidani buatan Parsi dan kuda-kuda Arab yang baik kualitinya.

Di sini juga, Cheng Ho bertemu dengan ramai pedagang Islam termasuk dari tanah Afrika. Beliau bukan saja didedahkan dengan budaya sub-Sahara Afrika malah berpeluang melihat komoditi dagang mereka seperti singa dan harimau bintang. Selepas menjual komoditi mereka kepada rombongan Ming, sesetengah pedagang bersetuju menyertai mereka sebagai duta wilayah asal mereka ke China.

Salah satu kapal diketuai anak buah Cheng Ho, Yang Min telah berlayar ke Bengal dan mengadakan hubungan baik dengan pemerintah di situ. Sebagai tanda penghargaan kepada rombongan Dinasti Ming ini, pemerintah di situ mengurniakan zirafah sebagai hadiah buat Maharaja Yongle.

Armada laut Ming singgah seketika di Samudra Pasai atas permintaan seorang putera Pasai bernama Zainal Abidin. Mengikut rekod, baginda diiktiraf oleh China sebagai pemerintah yang sah tetapi takhtanya dirampas oleh saudaranya bernama Sekandar. Justeru, Cheng Ho diarah untuk membantu Zainal Abidin mendapatkan semula takhtanya.

Murka dengan tindakan rombongan Dinasti Ming itu, Sekandar mengarahkan ribuan tenteranya menyerang pasukan Ming-Zainal Abidin. Bagaimanapun, serangan tersebut berakhir dengan kegagalan dengan baginda pula kini menjadi buruan mereka. Akhirnya, Sekandar bersama isteri dan puteranya berjaya dicekup dengan baginda dibawa pulang sebagai tawanan mereka.

Selepas dikembalikan takhta baginda, Sultan Zainal Abidin bersetuju membayar ufti kepada Dinasti Ming dan menerima mereka sebagai penaung Samudra Pasai. Bagi Sekandar pula, sebaik tiba di Nanjing, baginda dikenakan hukuman mati kerana cuba merampas takhta pemerintah lain.

Seperti biasa, Yongle dan para pembesar merasa kagum dengan hadiah-hadiah yang dikurniakan pemerintah asing kepadanya. Tetapi satu hadiah yang dianggap unik dan istimewa sudah pastilah zirafah yang dibawa Yang Min dari Bengal.

Bagi masyarakat China, zirafah ini berkemungkinan melambangkan Qilin, satu semangat mistik yang melambangkan kebangkitan seorang pemerintah hebat. Dan ini menunjukkan pemerintahan Yongle mendapat keabsahan dari syurga dan melambangkan prestijnya sebagai pemerintah.

Pada 1417, Cheng Ho mengetuai ekspedisi pelayaran kelima dengan niat berlayar melepasi Hormuz. Mereka tiba di Aden, Yaman dan di sini mereka bertukar lebih banyak khazanah mereka dengan singa, harimau bintang, burung unta dan kuda belang. Dari Aden, mereka berlayar ke Mogadishu dan Malindi untuk menghantar pulang pedagang-pedagang Afrika ke tempat asal mereka.

Di sini, mereka disambut baik oleh penduduk Swahili. Begitupun, wujud satu insiden di mana Cheng Ho mengarahkan tembakan meriam dilepaskan sebagai balasan terhadap kebiadaban seorang ketua puak terhadap mereka.

Tetapi menjelang tahun 1424, tidak lama selepas beliau pulang dari ekspedisi pelayaran keenam, Yongle mangkat. Baginda mangkat semasa menyertai ekspedisi mengekang ancaman pihak Mongol di sebelah utara. Penggantinya, Maharaja Hongxi melihat ekspedisi ini sebagai satu pembaziran dan tidak berminat untuk membiayai mana-mana ekspedisi selepas ini.

Bagaimanapun, Hongxi hanya memerintah selama setahun dan mangkat pada 1425. Puteranya, Maharaja Xuande memilih untuk meneruskan cita-cita Yongle dan memanggil semula Cheng Ho untuk mengetuai ekspedisi pelayaran terakhir pada 1431.

Tetapi manusia hanya merancang, Tuhan lebih berkuasa ke atas segala-galanya. Pada tahun 1433, semasa dalam perjalanan ke Kozhikode, Cheng Ho kembali menemui Tuhannya dan dikebumikan di laut. Dengan pemergian beliau dan Yongle, tiada siapa yang dapat menghalang usaha kelompok tertentu Dinasti Ming untuk memusnahkan armada laut yang merupakan manifestasi cita-cita baginda.

Tidak diketahui mengapa armada ini dibubarkan. Ada mengatakan ia bertentangan dengan nilai Confucius yang mementingkan nilai masyarakat agraria. Ada pula mengatakan ia diusahakan oleh kelompok pembesar yang tidak senang dengan pengaruh Cheng Ho terhadap Yongle. Tetapi sebab sebenar ia dibubarkan mudah: faktor kewangan.

Yongle mengusahakan banyak projek seperti membina kota Beijing, ekpedisi peperangan dan ekspedisi maritim diketuai Cheng Ho. Tetapi semua ini memerlukan kos yang banyak dan ini memaksa para pemerintah seterusnya untuk menghentikan ekspedisi laut Dinasti Ming. Dan bagi memastikan kisah ini dilupakan, Maharaja Jiajing mengarahkan semua buku log pelayaran Cheng Ho dibakar pada 1529 dan menutup terus sempadan China kepada orang luar.

Begitupun, itu tidak bermakna hubungan China dengan negara-negara luar sudah berakhir. Ini berdasarkan penemuan sebuah barang porselin yang mengandungi kaligrafi Arab yang berasal dari abad ke-17. Ramai sejarawan percaya barang ini sebenarnya dibuat atas tempahan pemerintah Kesultanan Acheh, dua abad selepas pemergian Cheng Ho.

RUJUKAN:

Stone, Leo. (2019). Zheng He’s Floating City: When China Dominated the Oceans. Kings and Generals.


Falsafah Sejarah Klasik Zaman Eropah

Falsafah itu merujuk kepada suatu pemikiran atau penelitian yang mendalam terhadap sesuatu perkara bagi mencari segala intipatinya. Manakala sejarah pula merujuk kepada suatu peristiwa yang telah berlaku dan memberi kesan terhadap sesuatu perkara. Gabungan dua lapangan ini membawa kepada penghayatan penting terhadap kepentingan aliran pemikiran dalam menganalisis setiap peristiwa sejarah yang telah berlaku.

Pendek kata falsafah sejarah ini merupakan cubaan awal para sejarawan dalam memahami dan menerangkan konsep sejarah itu sendiri. Kedua-duanya tidak dapat dipisahkan kerana ia sangat berkait rapat antara satu sama lain. Sejarah tanpa falsafah itu ibarat pohon yang tidak berbuah. Rasanya sudah jelas penerangan ini bagi memudahkan anda faham makna falsafah sejarah itu sebelum kita lihat contohnya pada zaman klasik di Eropah.

Beberapa persoalan penting dalam mengenalpasti kewujudan falsafah sejarah pada zaman klasik di Eropah:

Pengenalan falsafah sejarah pada zaman klasik di Eropah ini bertitik tolak daripada karya awal pensejarahan Barat yang boleh dilihat melalui tradisi cerita lisan dan ianya telah wujud sejak abad ke-8 sebelum masihi lagi. Hal ini menunjukkan bahawa masyarakat Eropah pada zaman itu telah mula menyampaikan cerita-cerita kehidupan mereka secara lisan yang kemudiannya mula dicatat dalam bentuk tulisan. Contoh karya sastera sejarah awal adalah seperti Illiad dan Odyssey yang dihasilkan oleh Homer, seorang penyair Yunani sekitar 800-700 sebelum masihi. Dua karya ini mencerita tentang kehidupan masyarakat Yunani dan peperangan yang berlaku ketika itu. Illiad menceritakan tentang sejarah Perang Trojan yang menunjukkan kepahlawanan tentera Yunani di bawah pemerintahan Raja Agamemnon akhirnya berjaya mengalahkan tentera Trojan yang terletak di Troy setelah terlibat dalam peperangan selama sepuluh tahun. Odyssey pula menceritakan tentang cabaran dalam perjalanan pulang seorang pahlawan Yunani iaitu Odysseus setelah tamatnya perang.

Namun kedua-dua karya ini bukanlah suatu karya yang boleh dianggap sebagai karya sejarah kerana penulisannya lebih kepada sastera yang ditulis oleh seorang penyair pada ketika itu. Karya-karya ini lebih tertumpu kepada penceritaan keadaan masyarakat melalui tradisi cerita lisan dan cerita-cerita ini memegang kuat kepada elemen mitos atau kedewaan demi mengangkat martabat seseorang dalam masyarakat. Walau bagaimanapun, karya Homer ini diterima dan diiktiraf oleh sejarawan awal zaman Klasik iaitu Herodotus. Beliau menganggap karya Homer sebagai pencetus atau model kepada penceritaan sejarah berkaitan bangsa Hellenes atau Yunani itu sendiri.

Menurut R.G. Collingwood, zaman klasik awal dianggap sebagai zaman separa sejarah kerana karya penceritaan lisan dan penulisan ketika itu bersifat sastera sejarah. Karya penulisan zaman klasik kebanyakannya berunsur kedewaan atau mitos yang dikumpul daripada cerita-cerita lisan yang bercorak cerita biasa. Karya-karya yang berunsur mitos ini ditulis secara langsung tanpa sebarang penapisan fakta kerana masih belum menggunakan kaedah penyelidikan yang bersistematik dan peristiwa atau kejadian yang berlaku juga tidak dapat dipastikan secara tepat. Sejarah ialah seni penceritaan tentang manusia dan pengalaman hidupnya. Jadi seorang tukang cerita perlu hormat dengan kualiti dan ketepatan penyampaian sesuatu cerita itu dilakukan. Seorang penulis catatan peristiwa yang berlaku ketika itu iaitu Herodotus sangat menitik-beratkan hal ini dalam penulisannya. Beliau dianggap sebagai pelopor kepada seni penceritaan sejarah Eropah terutamanya dirujuk kepada masyarakat Yunani ketika itu.

FAHAMI KONSEP FALSAFAH SEJARAH MELALUI KARYA SEJARAWAN ZAMAN KLASIK EROPAH

Era Yunani

Herodotus (484 S.M. – 425 S.M.)

Herodotus telah dilahirkan sekitar pertengahan tahun 480 sebelum Masihi di sebuah wilayah Greek iaitu Halicarnassus di sebelah timur Laut Aegean dan berdekatan dengan sempadan pemisah dengan kerajaan Parsi yang kemudiannya memainkan peranan penting dalam karya sejarahnya. Kematiannya tidak dapat dipastikan dengan tepat tetapi yang pastinya beliau setidak-tidaknya hidup sehingga zaman Perang Peloponesia iaitu sekitar tahun 430 S.M. Sekitar abad kelima sebelum Masihi, Herodotus sudah merekodkan sejarah peperangan antara negara-kota Yunani dengan Empayar Parsi. Tujuan beliau menulis adalah untuk memberitahu kepada generasi kemudian supaya memelihara memori dan pengalaman tentang peristiwa besar yang berlaku dan menceritakan keperkasaan pahlawan yang terlibat bagi kedua-dua belah pihak.

Beliau telah menulis Sembilan buah buku berkaitan “Greek Mythology” dan merupakan penulis pertama menulis dengan mengikut kronologi. Ketika Parsi berjaya menawan kerajaan Yunani iaitu ‘Kingdom of Lydia” di bawah pemerintahan Raja Croesus, beliau telah menjadikan Croesus sebagai subjek utama dan pertamanya dalam penceritaan sejarah yang mana Croesus ini ialah karakter yang penting dalam buku pertamanya, “Clio”. Croesus yang telah ditawan oleh raja Parsi iaitu Cyrus masih bernasib baik kerana dilantik menjadi kaunselor kepada raja itu walaupun tidak gembira dengan jawatan itu. Dalam buku itu juga ada menceritakan tentang lagenda Cyrus yang ketika mudanya telah berjaya mengalahkan Babylon sekitar tahun 539 S.M dan seratus tahun kemudian Herodotus telah pergi melawat kota Babylon yang jatuh ke tangan Cyrus itu. Kemudian, buku ketiganya pula menceritakan tentang perluasan kuasa empayar Parsi ke atas Asia di bawah pemerintahan anak Cyrus iaitu Cambyses dan pemerintah selepasnya, Darius.

Secara umumnya, buku kedua hingga keempat banyak menceritakan tentang penaklukan Parsi ke atas wilayah dan penduduk dengan menekankan kajian geografi dan etnografi. Ketika Parsi di bawah kuasa raja Xerxes, Herodotus ada menceritakan secara terperinci tentang tenteranya dengan memperjelaskan rupa setiap seorang, pakaian dan senjata. Juga turut menceritakan bagaimana penduduk Athen yang melalui kesengsaraan akibat perang telah berundur sebagai cara mengelak berlawan dengan tentera Xerxes. Kemudian terlibat dengan peperangan di laut (battle of Salamis – 480 B.C.) sebagai serang balas yang menyaksikan pengunduran tentera Xerxes. Namun, apa yang lebih bermakna dalam penulisan Herodotus adalah tentang pengorbanan dalam peperangan di awal tahun yang sama oleh 300 orang tentera Sparta di bawah kuasa raja Leonidas selepas melepasi Thermopylae dan mereka semua terbunuh.

Beliau menganalisis motif dan mencari perhubungan antara suatu peristiwa dengan peristiwa yang lain, mencuba untuk menulis secara lebih terperinci terhadap sesuatu yang berlaku kepada seseorang individu. Oleh sebab itulah beliau mendapat gelaran sebagai “the father of history” atau Bapa Sejarah. Herodotus juga dikritik kerana dianggap naif dan hanya boleh berbahasa satu bahasa sahaja iaitu bahasa Yunani namun beliau tetap terus mencuba mempertahankan penulisannya dengan menekankan elemen logik dan mempunyai pendokumentasian serta menerima atau menolak pendapat orang lain berdasarkan akal dan kredibiliti. Beliau juga banyak merujuk kepada penulis sebelumnya mengenai peristiwa yang berlaku sebagai rujukan penulisannya. Antaranya ialah Hecataeus of Miletus (549 S.M.), seorang ahli geografi, mitologi dan etnografi yang mahir kawasan Mediterranean dan negara sekitarnya. Hecataeus banyak menulis tentang Eropah, Asia, North Africa dan Ethopia. Herodotus banyak merujuk kepada penulisan Hecataeus kadangkala sebagai ‘agen sejarah’ yang mana beliau cenderung untuk menolak atau menerima idea Hecataeus. Beliau ialah seorang yang sangat meminati kebudayaan Yunani dan pengetahuan rasional, tamadun purba dan kehidupan nomad hingga membawa kepada perkaitan antara dunia Yunani dan manusia lainnya.

Thucydides (471 S.M. – 396 S.M.)

Thucydides adalah antara ahli sejarah zaman Klasik yang terkemudian berbanding Herodotus dan mungkin juga tersenarai sebagai sejarawan terbaik dalam Tamadun Barat.  Berbeza dengan Herodotus, beliau tampil dengan gaya tersendiri menyampaikan karyanya supaya lebh mudah diikut.  Beliau menggunakan pendekatan ketelusan dan kebenaran sejarah dalam menyampaikan karyanya. Sebagai contoh, karya tentang Perang Peloponesia yang berlaku di antara negara-kota Athen dan Sparta dan beliau sendiri terlibat secara langsung dalam pertempuran tersebut. Menurutnya peperangan itu berlaku ketika kuasa ketenteraan kedua-dua pihak berada pada tahap tertinggi dan beliau melihat bagaimana bangsa Hellenes yang lain cuba memihak sama ada kepada Athen atau Sparta. Semasa upacara pengkebumian perajurit yang gugur di medan perang pada tahun pertama peperangan, Thucydides telah menulis suatu ucapan penghormatan terakhir (dikenali sebagai Pericles’ Funeral Oration) yang dibaca oleh Pericles, pemimpin Athen. Ucapan itu sangat mengagumkan kerana melaluinya Athen dilihat sebagai pusat pembangunan budaya pencapaian politik.

Beliau merupakan seorang yang “realist” kerana sangat mementingkan kualiti dan kaedah yang kritikal dalam mencari kebenaran serta menolak apa sahaja yang tidak boleh mengesahkan bukti atau saksi bagi mempertahankan aspek logik ketika menjalankan sesuatu analisis. Sementara itu, Thucydides seorang yang berasal dari keluarga yang kaya dan berkedudukan serta memegang jawatan sebagai seorang jeneral perang membuatkan beliau berasa bersalah kerana gagal mempertahankan Athen daripada tewas dan kemudiannya dibuang negeri selama 20 tahun. Ketika hidup dalam buangan, beliau banyak menghabiskan masa dengan mengembara ke negara musuh dengan memerhati cara mereka meneruskan kehidupan.

Sebagai seorang sejarawan, beliau tidak mempersoalkan hal itu sebaliknya menggunakan tersebut kesempatan untuk terus menulis tentang kedua-dua belah pihak dengan tidak berat sebelah. Apa yang membezakannya dengan penulis sebelumnya seperti Herodotus adalah penekanan terhadap ketepatan maklumat yang digunakan. Beliau hanya menulis sesuatu yang benar dengan menolak pendekatan lama yang lebih menumpukan kepada cara menjadikan karya penulisan itu menarik untuk diketahui. Beliau tidak pernah menyampaikan cerita yang ditokok tambah atau sesuatu yang tidak pasti dan hanya menyebarkan perkara yang benar sahaja. Jadi keaslian penulisan tentang Perang Peloponesia itu adalah berdasarkan suasana sebenar. Selain itu, beliau menggunakan medium pengucapan awam sebagai cara atau kaedah bagi menyampaikan ideanya tentang masyarakat dengan lebih mudah.

Era Rom

Polybius (205 S.M. – 123 S.M.)

Polybius ialah seorang ahli sejarah Yunani yang bijak, berpandangan jauh dan rasional yang menjadi penerus kepada tradisi hebat Herodotus dan Thucydides. Beliau berkemampuan menulis sejarah pada zamannya kerana beliau seorang yang berpendidikan dan mempunyai pengalaman luas dalam menangani hal negara. Beliau bertugas sebagai hipparch (komandan tentera berkuda) dan diplomat di tanah kelahirannya iaitu kota Megalopolis di Peloponese. Ketika beliau di bawa ke Itali oleh orang-orang Rom pada tahun 167 S.M. sebagai salah seorang tawanan Yunani, beliau mengambil peluang itu untuk menerbitkan karya penulisannya iaitu Histories. Selama enam belas tahun berada dalam buangan di Rom, beliau berjaya menilai dokumen-dokumen asal dan memerhati corak pemerintahan kerajaan Rom sendiri. Dalam tahun 150 S.M. beliau telah dibenarkan pulang ke Greek yang mana beliau letakkan segala usaha untuk mencipta suasana yang boleh digunakan bagi mewujudkan pemahaman antara Greek dan Rom. Penulisannya tertumpu kepada perjuangan yang panjang antara Rom dan Carthage dalam mengawal Mediterranen Barat juga tentang kejayaan kuasa Rom menakluki Macedon dan Greek. Seperti mana ahli sejarah kuno lain, beliau juga menjadikan peristiwa besar yang berlaku dalam kehidupannya sebagai tema kepada penulisan sejarahnya.

Tacitus (55 S.M. – 120 M.)

Beliau dilahirkan dalam keluarga bangsa Rom yang terkenal, mungkin dari keluarga yang berpangkat senator pada tahun 55 S.M. Sebahagian besar kehidupannya diluangkan untuk berkhidmat dalam sector awam di bawah pemerintahan Raja Vespasian, Titus, dan Dominitian yang dianggap sebagai “reign of terror”. Beliau menulis ketika zaman pemerintahan bercorak tirani dari golongan diraja dan tertanya-tanya bagaimana untuk meneruskan kehidupan dengan aman dalam era tersebut. Beliau percaya bahawa politik boleh membentuk moral dalam empayar daripada menggunakan medium lain. Tacitus kemudian menulis sejarah kontemporari dan sejarah separa kontemporari yang mengambil kenyataan atau testimony saksi daripada kalangan orang tua masih mengingati dengan jelas berkenaan peristiwa yang berlaku. Beliau meninggal sekitar tahun 120 Masihi setelah lama terlibat dalam dunia penulisan dan skandal pemerintahan pada zamannya.

Melalui bukti-bukti diatas, dapat dilihat bahawa kebanyakkan penceritaan zaman klasik awal sangat tertumpu kepada peperangan yang berlaku antara dua bangsa berbeza atau juga dalam kalangan bangsa yang sama. Hal ini sudah tentunya menunjukkan penceritaan yang bercorak kepahlawanan. Penulisan sejarawan zaman Klasik awal ini kebanyakannya membuat catatan terhadap semua perkara yang berlaku dalam kehidupan masyarakat mereka dan mengolahnya kepada sesuatu yang menarik untuk diketahui. Cerita-cerita ini ditulis adalah untuk dijadikan pedoman atau memori yang patut diingati oleh generasi akan datang dalam memperlihatkan corak kehidupan dan pencapaian masyarakat terdahulu.

Akhir kata, zaman klasik Eropah ini sudah mempunyai falsafah sejarahnya yang tersendiri dalam merekodkan segala peristiwa yang dianggap bermakna semasa zaman itu mula berkembang. Kebanyakan sejarah zaman klasik Eropah ini telah mempunyai kesedaran untuk menulis dan mengumpul cerita, fakta tentang sesuatu peristiwa yang berlaku. Cara atau kaedah penulisan zaman ini dirujuk kepada tradisi cerita lisan, lawatan yang dilakukan oleh penulisan sendiri ke tempat-tempat berkenaan atau penulis sendiri terlibat secara langsung dalam peristiwa tersebut.

RUJUKAN


Ulasan Filem: Polis Evo 2 Wajarkah Diboikot?

Aku menghormati pandangan pihak yang nak boikot filem ni, tapi aku ada sisi pandangan lain yang lebih open, rasional dan positif. Kita tak boleh hidup dalam sindrom penafian dan terperangkap dalam sentimen emosional sahaja. Kita tak perlu marah bila ada filem menggambarkan perkara sebegini kerana pada hakikatnya, memang wujud pun pengganas yang menunggang agama Islam.

Pandangan peribadi aku, Polis Evo 2 tak hina Islam. Filem ni bukan kisah Non-Muslim adalah hero melawan Muslim antagonis. Tetapi filem ini menunjukkan perseteruan antara Muslim yang bertanggungjawab (Polis) melawan penunggang agama (Teroris). Ini bukti bahawa kita umat Islam sendiri pun menolak keganasan.

Kita akan dapat tau pengorbanan Polis untuk negara dan bagaimana cara mereka handle isu Terrorisma. Realitinya, banyak isu pengganas yang telah terjadi di Malaysia seperti al-Maunah, Lahad Datu, ancaman Daesh dan lonewolf. PDRM juga banyak mematahkan cubaan mengebom tempat awam, cumanya tidak dihebahkan pada khalayak kerana taknak masyarakat panik lalu ketenteraman dan perjalanan ekonomi terencat.

Di Malaysia dulu pernah orang awam tersalah faham serta memandai-mandai dalam urusan Polis dek kerana ketaksuban dan kejahilan. Kata mereka, “Perempuan tu baca buku je, takkan itu pun nak kena tangkap?”. Orang kita taktau SOP, Prevention, Controlling, Propaganda dan lain-lain gerak kerja Polis. Kalau keganasan berlaku, kita kata Polis tak buat kerja. Tapi bila Polis bertindak sebelum keganasan berlaku, kita pertikai pulak. Apa yang kita nak sebenarnya ni?

Jika nak dibandingkan dengan plot filem ni, isu sebenar Terrorisma dalam dunia realiti adalah lebih mengelirukan untuk orang awam fahami. Ke-realistik-an filem ni hanya sekitar 60% sahaja dari realiti sebenar dunia Terorisma. Dalam dunia sebenar, terkadang boleh jadi seseorang yang popular, nampak baik dan ada kedudukan penting sebenarnya merupakan salah satu punca ideologi pengganas tersebar. Bahkan dalam mafhum Hadis sendiri telah nyatakan, pengganas (khawarij) ini solat mereka lebih hebat dari solat kita. Puasa mereka lebih kuat dari puasa kita. Mulut mereka tak lekang konon hanya mengikut al-Quran dan Hadis.

Filem ini menerangkan dimensi baru kepada masyarakat tentang apa itu “Ajaran Sesat”. Pola pemikiran ajaran sesat di Malaysia kini umumnya terbahagi kepada tiga jenis iaitu :-
1) Mistik-Batiniyyah (contoh : Ayah Pin)
2) Modernis-Sufastaiyah (contoh : Liberal)
3) Militan-Takfiri (contoh : ISIS)

Bila sebut pasal ajaran sesat, orang kita selalunya akan menggambarkan seperti contoh 1 itu sahaja. Kadang-kadang tergambar yang jenis contoh 2. Tapi orang kita amat jarang nak gambarkan Terrorisma juga adalah sebuah bentuk ajaran sesat yang perlu dibendung. Jadi filem ini menerangkan kepada kita bahayanya ajaran sesat jenis contoh 3 dan membongkar kenapa ramai orang boleh terkeliru dengan ajaran sebegini.

Filem ini tentang Persahabatan, Prinsip, Disiplin, Pengorbanan, Taktikal, Critical Thinking, Keberanian, Ideologi, Psikologi, Emosi dan Realiti. Storyline dan plot yang kemas. Berat tapi tak terlampau tricky untuk difahami. Unsur aksi dari awal filem hingga hujung. Juga diselitkan dengan unsur komedi bahkan sedikit seram.

Watak SAC Dato’ Azizat Mansor (SAC DAM) mengingatkan aku kepada seorang lagi SAC DAM di dunia realiti polis iaitu SAC Dato’ Ayub Mydin, Ketua Penolong Pengarah Cawangan Khas Unit E8 Counter Terorism PDRM Bukit Aman. Cuma watak ni diubah menjadi seorang wanita iaitu lakonan primadona Erra Fazira. Lakonan sebagai seorang perempuan berjawatan pegawai tinggi yang amat kerek begitu menjadi. Sampai naik rasa menyampah aku tengok lakonan beliau, nak-nak scene dia sergah pegawai-pegawai suruh buat kerja. Poyo betul!

Watak Hafsyam a.k.a. Saif lakonan mantap Hasnul Rahmat memang kelihatan diktator! Saif sebagai regent leader militan pengganas al-Minnas menggantikan Imam Husyairi. Saif suka mengkafir dan mensyirikkan orang yang tak sependapat dengannya (takfiri). Saif juga suka menggunakan dalil quran dan hadis tetapi dengan tafsiran yang songsang untuk menipu orang. Bermula dengan ideologi mengkafirkan orang secara “ilmiah”, diakhiri dengan tindakan ganas membunuh manusia awam yang dilabel “kafir-murtad”.

Cerita ini ada iras-iras realiti sebenar dimana seseorang yang merupakan pensyarah di sebuah Universiti menjadi tonggak pengganas. Digambarkan dia ada dua PhD iaitu dalam bidang Kejuruteraan-Fizik dan Pengajian Islam. Memang di dunia realiti, orang yang terlibat dengan aktiviti pengganas ni ada dari golongan terpelajar. Tokoh teroris kebanyakkannya bukan orang biasa-biasa.

Watak heroik Saheizy Sam selaku Inspektor Khai memang terbaiklah dengan pakej badannya yang sado. Zizan Razak selaku Inspektor Sani juga ada peranan sendiri dalam filem ini. Yang paling aku geram, lakonan yang amat menjadi dari Syafie Naswip sebagai anggota Polis baru yang agak noob!

Yang paling menarik, watak Polis Indonesia bernama Rian lakonan Raline Shah. Cantik banget kamu sih. Aku harap kamu enggak apa-apa. Risau banget kamu cedera. Sebagai Polis yang menyamar ke dalam kumpulan Ricky berkegiatan dadah, kemudian mula terjebak dalam misi yang lebih besar dalam menumpaskan pengganas. Sangat energetik lakonannya. Aku mula menjadi fans kamu dong…. Hahaha

Skala Polis Evo 2 lebih besar dari Polis Evo. Misi yang lebih berat. Impak, letupan, shot, cinematografi yang lebih feel. Konflik filem ini sederhana saja, tetapi dialognya boleh tahan deep. Konflik 4 penjuru antara pengganas al-Minnas, PDRM, POLRI dan Sindiket dadah Ricky. Aku taknak dedahkan spoiler, pergi dan tonton lah sendiri. Jangan judge filem ini berdasarkan trailer tanpa menonton full movie nya. Filem Malaysia kini di level yang semakin tinggi!

Rating : 8.5/10 ⭐


Kenapa Rakyat China Berkabung Atas Pemergian Dr Li?

Mungkin ada yang tak tahu, ketika ini di China terutamanya di Wuhan, rakyat di sana sedang berkabung dan marah teruk kepada kerajaan Cina berikutan berita kematian seorang doktor yang bernama 李文亮 , dalam ruminya Li Wei Liang. Kenapa mereka berkabung, meh baca sini.

Siapa Dr Li ni sebenarnya? Dia adalah seorang Ophthalmologist di Hospital Besar Wuhan, dan dikatakan bahawa beliau adalah di antara yang pertama melaporkan mengenai kes wabak n-Cov ini kepada awam sejak bulan Disember yang lalu.

Kisahnya mula pada 30/12 apabila Dr Li bagi amaran kepada kawan-kawan doktor di dalam group WeChat alumni medschool dia pasal 7 pesakit yang dikuarantin di tempat kerjanya yang dijangkiti penyakit seperti “SARS” yang dikaitkan dengan pasar seafood di Wuhan. Nak jadi cerita amaran Dr Li ni viral.

Tak sampai 3 hari lepastu, Dr Li pun kena summon dengan Polis Wuhan. Polis telah menuduh Dr.Lin dan 7 lagi kawan dia yang juga doktor-doktor sebagai menyebarkan khabar angin dan fake news yang boleh membahayakan awam. Siap masuk international news lah.

Pihak polis telah mengarahkan supaya dia untuk menandatangani surat ‘cease and desist’.. Yang mana Dr. Li dan 7 orang kawan-kawan dia diarahkan untuk tidak boleh lagi bersuara mengenai virus ini di media sosial atau mana-mana medium kerana akan menganggu ketenteraman awam.

Ada warganet Weibo buat translation, bagi siapa² yg nak faham apa isi surat cease and desist yang ditandatangani oleh Dr Li sebelum dibebaskan pada 3/1. Siap kena cop cap jari dan ada ayat pengakuan, “you acknowledge that you had broken the law and will stop spreading the rumor”.

Malangnya tak sampai seminggu dibebaskan, pada 10/1 dia mula batuk² dan selesema menunjukkan tanda² dijangkiti, dan dimasukkan ke hospital pada 12/1. Bila kes n-CoV ni dah tersebar ke satu dunia, maka meletup lah cerita pasal Dr Li ni semula di internet dan media China.

31/1 Dr Li, update akaun socmed dia dan mengucapkan terima kasih kepada semua yang telah menyokongnya. Besoknya, pada 1/2 dia akhirnya telah diagnosed dengan 2019 n-CoV. Lepas dah kecoh cerita Dr Li ni barulah kerajaan China mengaku yang mereka tidak menyebarkan fake news.

Kelmarin 6/2, Dr Li akhirnya meninggal dunia meninggalkan ibu bapanya (juga dijangkiti) yang sudah tua dan seorang anak dan isteri yang sedang pregnant 5 bulan. Bergegarlah satu China, rakyat mempersoalkan knp virus tak dikesan lebih awal dan cara kerajaan wilayah dan polis Wuhan yang dilihat tidak cekap dalam menangani isu Virus tersebut dan ketidakadilan dan layanan terhadap Dr Li sebelum ini. Warganet China mengangkat Li sebagai hero sebab berani ambik risiko menjadi ‘whistleblower’ bilamana tak ada yang lain berani untuk berbuat demikian.

Malah untuk mengelakkan kekecohan di media sosial China selepas berita kematian Dr Li, disahkan mati oleh media² rasmi. Kerajaan China telah terpaksa mengarahkan Dr Li untuk dipasangkan semula life support dan menarik balik berita kematiannya.

Namun beberapa jam selepas itu, Dr Li akhirnya dilaporkan meninggal dunia dan di malam kematiannya pada 7/2, netizen Wuhan mencadangkan untuk membunyikan wisel supaya berkemundang diseluruh Wuhan sebagai satu penghargaan kepada Dr Li si ‘Whistleblower’.

Lagi video bunyi wisel bersahutan di Bandar Wuhan yang di ambil oleh penduduk di sana sebagai penghargaan kepada Dr. Li.

Wuhan, China at night. #coronavirus pic.twitter.com/QUkc7sY3u2

— Max Howroute▫ (@howroute) February 7, 2020

Tular di Beijing seorang lelaki menulis di atas salji, “Selamat Tinggal Dr Li Wei Liang!”

Namun dalam kekecohan netizen China mengangkat Dr Li sebagai orang pertama yang melaporkan wabak ini, China telah mengiktiraf seorang lagi doktor iaitu Dr Zhang sebagai orang pertama yabg melaporkannya, dan cerita discredit Dr Li sedang rancak disebarkan.

Apapun, sama ada perkara ini benar atau tidak suatu yang pasti, Dr Li tidak akan dilupakan oleh rakyat China dan bunyi wisel serta laungan ‘安息，李医生’ akan terus berkumandang di seluruh bandar Wuhan pada malam-malam di Wuhan.


Simbolik Harimau (Horang-I/Beom) Dalam Tamadun Korea

Harimau, atau dalam Hangeulnya disebut sebagai 호랑이/ 범 (Horang-i/Beom) merupakan haiwan yang mempunyai simboliknya yang tersendiri dalam budaya di Korea. Suatu masa dahulu, keadaan geografi serta bentuk muka bumi Semenanjung Korea yang bergunung ganang menjadi habitat semulajadi yang amat sesuai bagi populasi harimau, sehinggakan ia pernah diberi gelaran sebagai ‘Tanah Harimau’ atau ‘Negara Harimau’.

Apakah simbolik serta mitos yang dibawa melalui paparan harimau ini? Dan bagaimana pula imej harimau ini menjadi suatu ikon budaya pop yang popular pada hari ini? Artikel ini akan mengupas serba sedikit kisah mengenai harimau di Korea serta simbolik yang dibawanya dalam mitos dan budaya di Korea.

Sejarah harimau dalam budaya Korea

Dalam mitos Dangun, ada diceritakan kisah mengenai seekor beruang dan seekor harimau yang berdoa kepada Dewa Langit agar menukarkan mereka menjadi manusia. Walaupun kisah ini berakhir dengan harimau itu kekal menjadi harimau, namun catatan ini merupakan rekod paling lama yang pernah ditemui mengenai kewujudan harimau di bumi Korea.

Rekod-rekod sejarah daripada dinasti purba yang menguasai bumi Semenanjung Korea banyak mencatatkan kisah yang ganas antara manusia dan harimau. Samguk Sagi (Sejarah Tiga Kerajaan), yang telah dikumpulkan pada abad ke-12 telah merekodkan kisah sembilan ekor harimau yang memasuki ibu kota Goguryeo pada tahun 659 Masehi dan menyerang ramai manusia sebelum diburu. Rekod Samguk Sagi juga mencatatkan banyak lagi situasi di mana harimau memasuki kawasan manusia, dan kejadian ini disifatkan sebagai suatu tanda kemarahan dewa terhadap dinasti yang memerintah pada waktu itu.

Gambaran imej harimau pada zaman purba ini memperlihatkan kedua-dua sisi baik dan jahatnya. Sebagai contohnya, dalam kisah San-sin (semangat gunung), iaitu dewa yang paling menonjol dalam sistem kepercayaan animisme tradisional Korea, watak harimau telah bertindak sebagao penghukum bagi orang yang jahat dan membantu orang yang baik. Imej harimau dilukis pada pintu-pintu kediaman rumah sebagai pelindung, penghalau roh jahat dan melindungi masyarakat.

Malah, ada peribahasa terkenal yang dikaitkan dengan harimau seperti “Anjing yang berusia sehari tidak mengetahui keganasan seekor harimau” (“The day-old dog does not know the terror of a tiger”) yang mencerminkan ketakutan terhadap kemampuan serta kekuatan seekor harimau.

Harimau ini juga dianggap sebagai penjaga atau pelindung daripada gangguan semangat serta roh jahat. Azimat dan tangkal yang dibuat oleh masyarakat purba kebanyakannya menyerupai bentuk harimau malah banyak juga objek-objek lain yang dilukiskan dengan imej harimau.

Dalam kisah rakyat Korea (folktales), cerita-cerita mengenai harimau ini banyak dikaitkan dengan sejarah lampaunya, sehingga ada satu ungkapan popular mengenainya, iaitu ‘호랑이 담배 피우던 시절’ (in the time when tigers smoked), yang bermaksud ‘suatu masa yang lama dahulu’.

Apa yang menariknya, berbanding imej harimau yang digambarkan sebagai memiliki kekuatan luar biasa serta bersifat penjaga, kisah-kisah rakyat Korea pula menunjukkan imej harimau yang sebaliknya. Kisah-kisah rakyat ini yang kebanyakannya diceritakan kepada kanak-kanak, banyak menggambarkan harimau sebagai haiwan cemerkap dan sering membuat keputusan yang tidak bijak!

Salah satu kisah rakyat popular mengenai harimau ini adalah kisah harimau dan pisang kaki (the tiger and the dried persimmon – 호랑이 곶감). Kisahnya berbunyi seperti ini:

“Kisah rakyat ini melibatkan seekor harimau yang datang memburu makanan di sebuah kampung. Harimau itu mendengar seorang ibu yang cuba menenangkan bayinya yang sedang menangis. Ibu ini memberitahu bayinya bahawa seekor harimau akan datang dan memakannya jika tidak berhenti menangis.

Namun begitu, bayi ini masih tetap menangis. Harimau ini berfikir bahawa bayi ini begitu berani sehingga tetap sahaja menangis walaupun disebut mengenai harimau yang ingin memakannya. Ibu ini kemudiannya menyebut tentang buah pisang kaki kering dan bayi ini tiba-tiba sahaja berhenti menangis. Harimau yang mendengarnya membuat anggapan bahawa buah ini mungkin makhluk yang lebih menakutkan berbanding dirinya sehingga bayi itu berhenti menangis.”

Kisah ini secara tidak langsung menggambarkan watak harimau yang kurang cerdik dan tidak tahu untuk membuat keputusan dengan tepat. Dalam hal ini, kisah-kisah rakyat berperanan untuk memberi hiburan dan kegembiraan buat rakyat, dan imej harimau digambarkan sebegitu rupa bagi memperlihatkan sisinya yang berbeza buat kanak-kanak berbanding imej sebenarnya yang menakutkan.

Lukisan-lukisan pada sekitar abad ke-19 juga banyak menunjukkan imej harimau serta peranan mereka. Sebuah lukisan yang dinamakan Sansindo telah menunjukkan imej semangat atau dewa gunung yang bersandar pada harimau serta menunggang harimau. Melalui lukisan ini, harimau ditunjukkan sebagai haiwan yang membantu dewa gunung, yang dikenali sebagai dewa yang membawa keamanan kepada kampung. Dewa gunung ini turut mengarahkan harimau untuk membantu melindungi kampung serta menjaga keamanannya.

Aspek paling menonjol dalam lukisan yang menggambarkan harimau Korea adalah pada bahagian mata; yang mana ia sering dilukis dengan penggunaan warna kuning terang. Para penggemar seni berpendapat bahawa ia ditonjolkan sebegitu rupa sebagai satu simbolik menunjukkan sifat harimau yang ganas, manakala dalam sesetengah lukisan ia dihasilkan bagi menggambarkan sisi harimau yang lucu.

Harimau putih Korea pula mempunyai peranannya yang tersendiri dalam budaya Korea. Dalam mitos Korea, seekor harimau yang menghadapi banyak ujian dan akhirnya memahami makna kehidupan, akan berubah menjadi putih dan menjadi haiwan suci.

Kebijaksanaan harimau putih ini digambarkan berperanan untuk mengawal tindakan para pemerintah dan mereka boleh menjadi sangat marah sekiranya pihak pemerintah tidak melayani rakyat mereka dengan baik. Disebabkan inilah, imej harimau putih dikatakan mampu mengubah orang berkuasa untuk menjadi rendah diri dan orang kaya menjadi pemurah.

Imej harimau pada zaman moden

Pada hari ini, imej harimau telah menjadi sinonim dalam masyarakat Korea. Seorang artis dan pelukis Korea, Cho Hyun Kwon menyatakan bahawa Korea adalah satu-satunya negara yang mana pusat budayanya berlatarkan imej harimau dan ia boleh dilihat melalui pelbagai acara serta kegiatan budaya yang menggunakan simbolik haiwan ini.

Pada tahun 2018, ketika Korea Selatan menjadi tuan rumah untuk Sukan Olimpik Musim Sejuk, maskot untuk acara itu adalah seekor harimau putih yang diberi nama Soohorang. Sooho yang bermaksud “perlindungan” dalam bahasa Korea, melambangkan perlindungan yang ditawarkan kepada atlet, para peserta, dan penonton di Sukan Olimpik Musim Sejuk, serta berperanan menjaga keamanan dunia melalui semangat Sukan Olimpik. ‘Rang’ pula diambil daripada perkataan horang-i, yang bererti harimau.

Terdahulu, pada tahun 1988, maskot Korea Selatan untuk Olimpik Musim Panas dinamakan Hodori, juga berperanan untuk meletakkan kembali reputasi harimau Korea di mata dunia. Perkataan ‘Ho’ berasal daripada perkataan Korea untuk harimau, dan ‘dori’ adalah sebutan ringkas menunjukkan imej maskulin. Sarat dengan budaya Korea, imej Hodori ini digambarkan memakai topi tradisional, sambil bermain pungmul iaitu suatu jenis kesenian rakyat.

Dalam budaya pop Korea, harimau antara simbolik yang sering menjadi pilihan dalam aspek penceritaan kisah rakyat serta digambarkan melalui lagu-lagu pop Korea. Pihak pelancongan Korea sebagai contohnya, telah menggunakan tajuk lagu ‘Tiger is Coming’ sebagai salah satu lagu untuk mempromosikan Seoul, dalam projek promosi pelancongan mereka Feel the Rhythm of Korea yang mensasarkan pelancong asing. Lagu ini yang menggabungkan pansori, iaitu muzik tradisional Korea bersama elemen hip hop dan tarian unik bagi mempromosikan bandar Seoul sebagai destinasi pelancongan.

Kesimpulan

Pada era moden kini, harimau masih lagi menjadi imej popular dalam masyarakat Korea, bagi melambangkan sisinya yang bersifat pelindung serta kekuatan yang dimilikinya. Apa yang paling penting, gambaran imej harimau pada masa kini tidak hanya tertumpu sebagai satu mitos, tetapi telah dikembangkan menjadi komponen penceritaan untuk lagu-lagu pop komersil dan kisah-kisah moden dalam drama dan filem.

RUJUKAN:

Aw, G. (2019). Tigers ’ Place in Korean Folktales. Retrieved December 25, 2020, from https://gogohanguk.com/en/blog/the-tigers- in-korean-folktales/

Kore Limited. (2020). The Korean Tiger : A Hallmark of Korean Identity. Retrieved December 25, 2020, from https://korelimited.com/blogs/korelimited/the-korean-tiger- a-hallmark-of-korean-identity

Seeley, J., & Skabelund, A. (2015). Tigers – Real and Imagined – In Korea’s Physical and Cultural Landscape. Environmental History, 20(3), 475–503.